Memahami ‘kos’ tangguh pembayaran hutang

Ramai dalam kalangan warga Malaysia masih tidak jelas berhubung konsep moratorium pinjaman walaupun kerajaan sudah beberapa kali memperkenalkan inisiatif tersebut sejak pandemik melanda negara tahun lalu bagi mengurangkan impak kewangan daripada krisis Covid-19.Moratorium terbaru yang diumumkan bekas perdana menteri, Muhyiddin Yassin pada Jun lalu menawarkan pembekuan bayaran balik pinjaman bank selama enam bulan tanpa syarat kepada semua individu tanpa mengira golongan B40, M40 atau T20.Berdasarkan pengumuman di Bursa Malaysia, kebanyakan syarikat perbankan mengumumkan prestasi kewangan lebih memberangsangkan bagi separuh pertama 2021 berbanding tempoh sama tahun lalu.Sebagai contoh, untung bersih Malayan Banking Bhd (Maybank) bagi separuh pertama yang berakhir 30 Jun 2021, meningkat 45.57% kepada RM4.35 bilion berbanding RM2.99 bilion yang direkodkan tempoh sama tahun lalu.Dalam tempoh sama, untung bersih CIMB Group Holdings Bhd pula melonjak empat kali ganda kepada RM3.54 bilion daripada RM785 juta manakala Public Bank Bhd merekodkan kenaikan kepada RM2.91 bilion daripada RM2.33 bilion.Ekoran itu, ada yang mencadangkan supaya faedah terakru dihapuskan kerana dilihat sebagai membebankan peminjam yang mengambil moratorium.Saranan itu merujuk kepada penjelasan Bank Negara Malaysia (BNM) sebelum ini menerusi bantuan bayaran balik pinjaman, kos pinjaman akan meningkat secara keseluruhan kerana faedah atau keuntungan akan terus terakru (diambil kira) ke atas bayaran balik pinjaman yang tertangguh.Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata, saranan itu mungkin didorong oleh kekeliruan orang ramai mengenai konsep moratorium dan maksud faedah terakru.Bercakap kepada MalaysiaNow, beliau berkata ramai menganggap bahawa faedah terakru sebagai caj tambahan sedangkan ia merupakan pendapatan pihak bank yang tidak dapat dikutip ketika tempoh pelaksanaan moratorium.“Kita perlu faham bahawa syarikat perbankan juga merupakan satu perniagaan, maka akan ada kos dan untung.“Kos boleh dikatakan sebagai pinjaman pokok dan keuntungan pula adalah faedah,” katanya.Menurutnya, jika berlaku faedah terakru, bank akan mengutip faedah terakru itu dahulu.“Implikasinya ialah apabila tempoh pinjaman itu tamat, akan ada baki pinjaman pokok.”Afzanizam berkata, saiz pinjaman pokok itu bergantung kepada tempoh, jumlah pinjaman serta jumlah moratorium yang diambil peminjam.“Semakin banyak moratorium diambil maka semakin tinggi baki pinjaman pokok. Jika dibayar dengan secara ‘lump sum’ ia memang jumlah yang besar.“Sebab itu pihak bank memanjangkan tempoh pinjaman supaya peminjam tidak terbeban membuat bayaran,” katanya.Tambahnya, moratorium hanyalah menangguh bayaran dan harga pembayaran yang dipersetujui iaitu harga pinjaman pokok dicampur dengan faedah terdapat pada kontrak pinjaman yang ditandatangani peminjam.Ditanya sama ada terdapat kemungkinan untuk moratorium diteruskan pada masa hadapan, Afzanizam berkata, ia mungkin akan berpaksikan pada konsep bersasar.“Jika ada moratorium selepas Disember depan, mungkin ia akan diadakan secara bersasar.“Walaupun ekonomi akan semakin pulih menerusi pencapaian imuniti kelompok yang dijangka akan dicapai pada Oktober depan, ia akan mengambil masa untuk pulih sepenuhnya,” katanya.


Kes harian kembali lepasi 3,100 jangkitan

3,175 kes baru Covid-19 direkodkan hari ini menjadikan jumlah keseluruhan kes sebanyak 2,792,035.Pesakit yang sembuh pula mencatat 2,977 kes hari ini menjadikan jumlah keseluruhan kes sembuh sebanyak 2,720,399.Dalam pada itu, kes yang memerlukan rawatan di unit rawatan rapi (ICU) adalah sebanyak 229 kes di mana 200 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 99 kes di mana 68 adalah kes Covid-19.Dari 3,175 kes harian yang dilaporkan pada hari ini, 60 kes (1.9%) adalah daripada Kategori Tiga, Empat, dan Lima, dan 3,115 kes (98.1%) lagi adalah terdiri daripada Kategori Satu dan Dua.


Shafee beli banglo di Bukit Tunku guna cek RM9.5 juta pemberian Najib, kata pegawai SPRM

Mahkamah Tinggi hari ini diberitahu bahawa cek berjumlah RM9.5 juta yang diterima Muhammad Shafee Abdullah daripada Najib Razak pada 2013 dan 2014, digunakan untuk membeli sebuah rumah banglo di Bukit Tunku.Penolong Pesuruhjaya Suruhanjaya Pencegahan Rasuah Malaysia (SPRM) Mohd Nasharudin Amir, 49, berkata Shafee membuat pengakuan itu ketika percakapannya dirakam oleh beliau (Mohd Nasharudin) pada 28 Julai 2017.“Berdasarkan jawapan yang diberikan Shafee dalam rakaman percakapan, dua keping cek masing-masing bernilai RM4.3 juta dan RM5.2 juta yang diterima daripada Najib sebagai bayaran khidmat nasihat guaman yang diberikan peguam itu kepada bekas perdana menteri berkenaan dan parti, digunakan untuk membeli rumah bernilai RM9.5 juta,” katanya.Nasharudin yang ketika itu ketua Unit Siasatan Cawangan Pencegahan Pengubahan Wang Haram, Bahagian Siasatan SPRM Putrajaya, berkata Shafee memberitahunya bahawa pemberian cek RM9.5 juta itu, tiada kaitan dengan pelantikannya sebagai timbalan pendakwa raya dalam kes rayuan liwat membabitkan Anwar Ibrahim.Saksi pendakwaan keempat itu berkata demikian ketika membacakan pernyataan saksinya pada hari ketiga perbicaraan kes Shafee yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada Lembaga Hasil dalam Negeri (LHDN).Menurut saksi itu, Shafee juga memberitahunya bahawa beliau tidak mengetahui punca wang bagi kedua-dua cek yang beliau terima dan tidak pernah bertanyakan kepada Najib dari mana punca wang tersebut.Mengenai proses rakaman percakapan, Nasharudin berkata ia dibuat di pejabat Tetuan Shafee & Co dan Shafee yang tidak digari kerana ketika itu, adalah saksi berhubung siasatan kes wang berjumlah RM2.6 bilion yang didakwa dimasukkan ke dalam akaun Najib sebelum dipindahkan ke akaun beberapa individu dan syarikat.Semasa disoal balas peguam Harvinderjit Singh, saksi itu berkata beliau tidak ingat sama ada telah meminta sebarang dokumen berkaitan pembelian rumah berkenaan daripada Shafee ketika rakaman percakapan direkodkan.Sementara itu, Penolong Penguasa di Cawangan Siasatan D, Ibu Pejabat SPRM Putrajaya, Zulfaqar Mohd Khalil, 29, berkata ketika merakam percakapan Shafee pada 11 September 2018, di ibu pejabat suruhanjaya itu, peguam berkenaan juga memberitahu bahawa wang tersebut digunakan untuk pembelian tanah dan banglo tiga tingkat.Saksi pendakwaan kelima itu berkata Shafee memaklumkan demikian selepas beliau dirujuk dokumen asal perjanjian jual beli bertarikh 21 Februari 2014 semasa rakaman percakapannya diambil.Zulfaqar berkata Shafee turut memaklumkan bahawa beliau memberi khidmat guaman kepada klien daripada Barisan Nasional, berkaitan petisyen pilihan raya bagi 2004 hingga 2006, dengan 46 fail telah dibuka.“Shafee juga menjelaskan bahawa beliau telah berjumpa Najib pada 5 September 2013, dan menyatakan jumlah keseluruhan kos khidmat guaman yang telah diberikan adalah kira-kira RM12 juta. Beliau mencadangkan kepada Najib sekiranya bayaran hendak dibuat, jumlah sebenar adalah RM11.5 juta.“Dalam perjumpaan itu, Shafee mengesahkan beliau ada memaklumkan kepada Najib bahawa beliau memerlukan duit untuk membeli rumah bernilai RM9.5 juta dan Najib memberitahu kepada peguam itu untuk mengambil RM9.5 juta terlebih dahulu sebelum memberikan dua keping cek masing-masing bernilai RM4.3 juta dan RM5.2 juta.“Menurut Shafee, Najib bersetuju supaya RM9.5 juta sebagai pinjaman sehinggalah beliau dan Najib membuat ‘rationalisation’,” kata saksi berkenaan.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya.Beliau didakwa menerima cek RM4.3 juta pada 13 September 2013 dan RM5.2 juta pada 17 Februari 2014.Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.Perbicaraan di hadapan hakim Datuk Muhammad Jamil Hussin bersambung esok.


California isytihar darurat kekang wabak cacar monyet

Gabenor California pada Isnin mengisytiharkan darurat susulan peningkatan kes jangkitan cacar monyet di wilayah itu, lapor Agensi Anadolu.
“California menerusi pelbagai agensi kerajaan sedang berusaha untuk mengekang penyebaran wabak, meningkatkan kadar ujian, pengesanan kontak rapat dan mengadakan kerjasama dengan komuniti setempat bagi memastikan mereka yang paling berisiko mendapat vaksin, dan rawatan yang sewajarnya,” kata Gabenor California Gavin Newsom dalam satu kenyataan.
Pihak berkuasa negeri telah mengagihkan lebih 25,000 dos vaksin sebagai tambahan kepada peruntukan vaksin sedia ada yang dihantar ke Los Angeles Kaunti.
Amerika Syarikat telah merekodkan kira-kira 5,000 kes cacar monyet, dengan California dan New York mencatat jangkitan tertinggi setakat ini, menurut Pusat Kawalan dan Pencegahan Penyakit.
Illinois merekodkan sekitar 520 kes.
Terdahulu pada Isnin, Gabenor J.B. Pritzker turut mengumumkan darurat di Illinois.
Golongan lelaki yang melakukan hubungan sejenis adalah yang paling teruk terjejas, tetapi pakar memberi amaran bahawa mana-mana pihak yang mempunyai kontak rapat dengan pesakit atau barangan peribadi mereka turut berisiko dijangkiti.
Pertubuhan Kesihatan Sedunia (WHO) mengisytiharkan cacar monyet sebagai kecemasan kesihatan global pada 23 Julai.


Tiada rancangan perkenal cuti haid di Malaysia, kata timbalan menteri

Tiada perancangan terhadap pengenalan cuti haid bagi golongan wanita yang bekerja di Malaysia buat masa ini memandangkan data yang dimiliki kerajaan menunjukkan tiada permintaan terhadap cuti tersebut, kata Timbalan Menteri Pembangunan Wanita, Keluarga dan Masyarakat (KPWKM) Siti Zailah Yusoff.
Beliau berkata, kementerian itu mendapati pekerja tidak memohon cuti akibat sakit haid kerana malu dan tidak mahu dianggap sebagai tidak produktif.
“Saya sangat setuju sekiranya (sudah) siap hasil kajian dan kementerian akan kemukakan kepada kerajaan sama ada wujud kepentingan kepada negara maka kita akan cadangkan kepada kerajaan,” katanya bagi menjawab pertanyaan lisan Ahli Parlimen Klang Charles Santiago mengenai rancangan kementerian untuk memperkenalkan cuti haid sebagai sebahagian daripada perlindungan sosial untuk wanita.
Sebelum ini, timbul gesaan supaya kerajaan menggubal undang-undang baru memperkenalkan cuti khas bagi wanita mengalami sakit haid teruk seperti dilaksanakan Sepanyol yang meluluskan undang-undang tersebut baru-baru ini.
Menurut Siti Zailah, meskipun negara seperti di Jepun, Korea Selatan dan Indonesia sudah memperkenalkan cuti tersebut, Malaysia masih tidak mendapat permintaan terhadap pengenalan cuti berkenaan.
Ini kerana katanya, sudah terdapat kemudahan cuti sakit dan cuti rehat yang diperuntukkan oleh majikan kepada pekerja sama ada di sektor swasta atau sektor awam.
“KPWKM berpandangan pengenalan cuti haid memerlukan penelitian dan perbincangan lanjut dengan pihak-pihak berkepentingan seperti Jabatan Perkhidmatan Awam, Kementerian Sumber Manusia, Kementerian Kewangan, kesatuan sekerja dan pertubuhan majikan.
“Ini kerana proses memperkenalkan cuti haid bukan sahaja melibatkan kesejahteraan pekerja wanita tetapi juga memberi implikasi kepada produktiviti dan ekonomi negara,” katanya.


Salleh Abas, watak utama krisis kehakiman 1988 meninggal dunia

Bekas ketua hakim negara, Mohamed Salleh Abas yang menjadi watak utama dalam krisis kehakiman 1998 sehingga dipecat daripada jawatannya meninggal dunia, sehari selepas disahkan positif Covid-19.Salleh yang berumur 91 tahun menghembuskan nafas terakhir kira-kira pukul 3.20 pagi ini, selepas dimasukkan ke Hospital Sultanah Nur Zahirah Kuala Terengganu.Pengarah Kesihatan Negeri Terengganu Dr Nor Azimi Yunus, mengesahkan berita dukacita tersebut.“Allahyarham meninggal dunia di Unit Rawatan Rapi Hospital Sultanah Nur Zahirah,” katanya.Salleh sebelum itu sedang menerima rawatan di Unit Rawatan Rapi hospital berkenaan selepas dijangkiti virus itu.Salleh mengambil alih jawatan ketua hakim negara daripada Almarhum Sultan Azlan Shah pada tahun 1984, yang terpaksa meletak jawatan untuk menaiki takhta sebagai Sultan Perak.Pemecatan Salleh dilakukan selepas beliau mengkritik Perdana Menteri Dr Mahathir Mohamad yang dikatakan campurtangan dalam badan kehakiman negara dengan melakukan pindaan bagi menghadkan kuasa.Mahathir dikatakan tidak berpuas hati dengan badan kehakiman selepas mengharamkan Umno, berikutan saman yang dikemukakan oleh penyokong Tengku Razaleigh Hamzah selepas kalah tipis untuk merebut jawatan presiden Umno kepada Mahathir setahun sebelumnya.Pada 1988, Salleh dihadapkan ke mahkamah timbang tara oleh Mahathir atas tuduhan salah laku, yang akhirnya menyaksikan pemecatan ketua hakim negara ini, sehingga menyebabkan kecaman antarabangsa.Salleh muncul kembali di khalayak ramai beberapa tahun kemudian dengan menjadi calon Pilihan Raya Umum 1995 bersama Semangat 46 di Lembah Pantai, tetapi kalah.Pada 1999, beliau sekali lagi bertanding di kerusi Dewan Undangan Negeri (DUN) Jertih, Terengganu di bawah tiket PAS, dan menang.Anak Allahyarham, Natlrah ketika dihubungi Bernama mengesahkan Salleh meninggal dunia akibat pneumonia di Hospital Sultanah Nur Zahirah (HSNZ).“Jenazah akan dikebumikan di Tanah Perkuburan Islam Sheikh Ibrahim di Jalan Pusara, Kuala Terengganu,” katanya.


Amaran ribut petir di beberapa kawasan hingga 9 malam ini

Jabatan Meteorologi Malaysia (MetMalaysia) mengeluarkan amaran ribut petir bersama hujan lebat dan angin kencang di beberapa kawasan di seluruh negara sehingga 9 malam ini.MetMalaysia dalam satu kenyataan hari ini memaklumkan negeri-negeri yang terlibat dengan amaran itu ialah Wilayah Persekutuan Kuala Lumpur, Putrajaya dan Labuan, Pulau Pinang, Pahang, Negeri Sembilan dan Melaka.Beberapa kawasan yang dijangka turut mengalami cuaca serupa di Kedah adalah Yan, Pendang, Kuala Muda, Sik, Baling, Kulim dan Bandar Baharu selain Kerian, Larut, Matang dan Selama, Hulu Perak, Kuala Kangsar, Kinta dan Kampar di Perak, kata kenyataan itu.Selain itu, di Kelantan kawasan seperti Pasir Mas, Jeli, Tanah Merah, Kuala Krai dan Gua Musang, Hulu Selangor, Klang, Gombak, Petaling, Kuala Langat, Hulu Langat dan Sepang di Selangor juga akan mengalami cuaca buruk.Di Johor, kawasan yang dijangka mengalami cuaca buruk adalah Tangkak, Segamat, Muar, Batu Pahat, Kluang dan Mersing.Di Sarawak, kawasan yang mungkin terkesan ialah Betong (Saratok dan Kabong), Sarikei, Sibu, Kapit  (Song, Kapit dan Belaga), Bintulu (Tatau dan Sebauh) dan Limbang serta kawasan pedalaman, pantai barat,  (Papar, Putatan, Penampang, Kota Kinabalu, Tuaran dan Kota Belud), Tawau (Lahad Datu) dan Sandakan (Kinabatangan) di Sabah.


Neelofa disiasat lagi, kali ini tidak pakai pelitup muka ke mahkamah

Polis membuka kertas siasatan berhubung dakwaan usahawan dan selebriti Noor Neelofa Mohd Noor, 32, yang tidak memakai pelitup muka ketika hadir di Kompleks Mahkamah Seremban semalam.Ketua Polis Daerah Seremban Mohd Said Ibrahim berkata siasatan dijalankan mengikut Seksyen 269 Kanun Keseksaan (Akta 574) dan Peraturan 17(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.“Laporan polis diterima kerana tindakan tidak mematuhi prosedur operasi standard (SOP) pemakaian pelitup muka seperti yang diwajibkan kementerian kesihatan (KKM) kepada orang ramai, termasuk mereka yang mengenakan niqab penuh atau separuh.“Penjelasan berkenaan perkara ini telah dikeluarkan KKM setelah kerajaan mewajibkan pemakaian pelitup muka di semua tempat awam mulai 1 Ogos tahun lepas,” katanya dalam kenyataan hari ini.Semalam tular gambar kehadiran Neelofa ke kompleks mahkamah berkenaan, yang mengundang pelbagai respons orang ramai apabila rata-rata mendakwa beliau tidak memakai pelitup muka walaupun mengenakan niqab.Neelofa dan suami Muhammad Haris Mohd Ismail hadir ke mahkamah bagi prosiding pendakwaan atas kesalahan melanggar SOP perintah kawalan pergerakan bersyarat (PKPB) di sebuah kedai karpet, di Nilai pada 2 Mei lepas.


Agong isytihar darurat di Batu Sapi

Yang di Pertuan Agong Sultan Abdullah Sultan Ahmad Shah berkenan pelaksanaan Pengisyhtiharan Proklamasi Darurat bagi kawasan Parlimen Batu Sapi, Sabah.Keputusan itu dibuat selepas memperhalusi penjelasan Perdana Menteri Muhyiddin Yassin dalam satu taklimat khas yang berlangsung selama satu jam, kata satu kenyataan yang dikeluarkan oleh Datuk Pengelola Bijaya Diraja Istana Negara Ahmad Fadil Shamsuddin.“Muhyiddin mempersembahkan nasihat beliau, susulan daripada keputusan mesyuarat Jemaah Menteri,” kata kenyataan itu.Pertemuan pada pukul 4 petang di Istana Negara itu turut dihadiri Ketua Setiausaha Negara Mohd Zuki Ali; Peguam Negara Idrus Harun, Ketua Pengarah Kesihatan Dr Noor Hisham Abdullah dan Pengerusi Suruhanjaya Pilihan Raya (SPR) Abdul Ghani Salleh.“Sultan Abdullah berpuas hati bahawa adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan bagi membolehkan suatu Ordinan dimashyurkan di bawah Fasal (2B) Perkara 150 untuk membatalkan tarikh yang ditetapkan bagi menjalankan PRK Batu Sapi, Sabah”.Sehubungan itu, Batu Sapi tidak akan diteruskan dengan tujuan mengekang dan menghalang daripada berlakunya gelombang keempat penularan wabak Covid-19 dan satu tarikh yang lain akan ditetapkan untuk PRK tersebut.“Maka dengan itu, Seri Paduka Baginda telah memberi perkenan supaya Pengisyhtiharan Proklamasi Darurat bagi Pilihan Raya Kecil (PRK) Batu Sapi dilaksanakan sebagai langkah proaktif untuk membendung gejala wabak Covid-19,” kata kenyataan itu.Sultan Abdullah juga amat prihatin terhadap keselamatan rakyat jelata ekoran daripada kenaikan mendadak beberapa kluster baharu dan kes positif harian Covid-19 di negara ini sejak Pilihan Raya Negeri (PRN) Sabah diadakan.“Perkenan Baginda ini mengambil iktibar dan pengalaman daripada PRN Sabah yang menjadi faktor utama gelombang ketiga penularan Covid-19 di negara.“Maka dengan itu, Seri Paduka Baginda telah memberi perkenan supaya Pengisyhtiharan Proklamasi Darurat bagi Pilihan Raya Kecil (PRK) Batu Sapi dilaksanakan sebagai langkah proaktif untuk membendung gejala wabak Covid-19,” kata kenyataan itu.“Kementerian Kesihatan Malaysia merekodkan peningkatan mendadak sehingga 148.4% iaitu sebanyak 3,842 kes kumulatif pada 10 Oktober, 2020, selepas dua minggu dari hari mengundi.“Kes positif harian Covid-19 terus meningkat secara mendadak dua minggu berikutnya dengan peningkatan sehingga 193.7% iaitu sebanyak 11,285 kes kumulatif yang dicatatkan pada 24 Oktober, 2020,” tambah kenyataan itu.Darurat itu juga mengambil kira jumlah pemilih berdaftar yang tinggal di luar Parlimen Batu Sapi yang dijangka akan merentas daerah dan negeri untuk pulang mengundi.Berdasarkan data SPR, jumlah pemilih berdaftar adalah sebanyak 32,962 orang dan sejumlah 3,170 orang daripadanya beralamat di luar bahagian parlimen tersebut termasuk di Semenanjung dan Sarawak.“Dianggarkan sejumlah 16,000 pemilih beralamat umum, iaitu tiada nombor rumah, dan akan menyukarkan pelaksanaan Undi Pos,” kata kenyataan itu lagi.Dalam pada itu Sultan Abdullah turut mengambil kesempatan untuk menasihati rakyat jelata berdisplin memainkan peranan masing-masing dalam membantu kerajaan dan pihak-pihak berkuasa membendung wabak Covid-19.Agong turut menzahirkan penghargaan dan sanjungan tinggi kepada para wira dan wirawati di barisan hadapan atas ketabahan dan pengorbanan menjalankan tanggungjawab tanpa mengira masa dan penat lelah.“Baginda turut menzahirkan ucapan takziah kepada semua ahli keluarga mangsa Covid-19 dan berharap mereka tabah menghadapi dugaan dan turut mengajak seluruh rakyat untuk sama-sama berdoa semoga pandemik ini dapat dibanteras dengan berkesan dan diakhiri segera.”


Umat Islam Malaysia sambut Aidilfitri pada Sabtu

Umat Islam di Malaysia akan menyambut Hari Raya Aidilfitri pada hari Sabtu.
Perkara itu diumumkan oleh Penyimpan Mohor Besar Raja-Raja, Syed Danial Syed Ahmad.
“Tarikh hari raya puasa bagi negeri-negeri di seluruh Malaysia ditetapkan pada hari Sabtu, 22 Mac 2023,” katanya dalam pengumuman yang disiarkan secara langsung menerusi Radio Televisyen Malaysia (RTM) malam ini.
Tarikh Hari Raya Aidilfitri bagi negeri di seluruh Malaysia itu ditetapkan menurut perintah Yang di-Pertuan Agong selepas diperkenankan Duli-Duli Yang Maha Mulia Raja-Raja.


Potongan cukai taksiran 30% bagi kediaman Putrajaya bawah RM300,000

Semua kediaman berharga di bawah RM300,000 di Putrajaya akan diberikan potongan sebanyak 30% daripada jumlah cukai taksiran yang dikenakan.
Perdana Menteri Anwar Ibrahim berkata pengurangan cukai taksiran itu akan berkuat kuasa mulai 1 Januari 2023 sehingga penilaian semula dilaksanakan oleh Perbadanan Putrajaya.
“Potongan sebanyak 30% ini diberikan kepada premis kediaman yang telah siap dibina pada tahun 2017 sehingga kini yang melibatkan hampir 8,500 unit kediaman,” katanya dalam satu kenyataan hari ini.
Anwar berkata beliau membuat keputusan itu berikutan rungutan dan pandangan penduduk Putrajaya bahawa cukai taksiran yang dikenakan ke atas premis kediaman mereka agak tinggi berbanding kawasan sekitarnya.
Menurut Anwar pengurangan itu adalah selaras dengan hasrat kerajaan untuk mengurangkan bebanan rakyat terutama golongan M40 dan B40 yang memiliki kediaman mampu milik di Putrajaya.


Pemergian Mohamad Bakar kehilangan besar bola sepak Malaysia

Pemergian legenda bola sepak Malaysia, Mohamad Bakar semalam merupakan satu kehilangan besar kepada sukan bola sepak negara.Menurut hantaran Persatuan Bola Sepak Malaysia (FAM) dalam laman Facebook rasminya, Mohamad, 75, dilaporkan meninggal dunia ketika mendapat rawatan di Institut Perubatan dan Pergigian Termaju, Universiti Sains Malaysia, Kepala Batas pada pukul 10.20 pagi semalam.Beliau meninggalkan dua anak perempuan, Siti Marhanis dan Siti Mardiana berserta enam cucu. Isteri Allahyarham, Siti Rahil Harris pula meninggal dunia beberapa tahun lepas.Allahyarham sebelum ini dilaporkan pernah mendapat rawatan di Hospital Pulau Pinang akibat kegagalan sum-sum tulang.Beliau dilahirkan di Singapura pada 25 Jun 1945 kepada pasangan Bakar Yahya dan Fatimah Ismail dan merupakan anak sulung daripada 10 beradik.Seawal usia enam tahun, beliau mengikut bapanya yang merupakan seorang anggota polis berhijrah ke Pulau Pinang pada 1958, sebelum bakatnya dalam bola sepak dikesan oleh Jurulatih Ooi Ewe Choo yang juga bendahari Persatuan Bolasepak Pulau Pinang (FAP) ketika beraksi untuk pasukan Muslim Recreation Club (MRC).Beliau, kemudiannya, membantu Sekolah Campuran Pulau Pinang muncul juara di peringkat kebangsaan.Allahyarham yang dikenali sebagai Ma Baker dalam kalangan rakan-rakan sepasukannya sempena tajuk lagu dendangan Boney M, pernah mewakili Pulau Pinang dari 1963 hingga 1975 dan pernah menjadi wira skuad Harimau Kumbang apabila menjaringkan gol kemenangan ketika menewaskan Perak 2-1 pada aksi final Piala Malaysia pada 1974 di Stadium Bandaraya, Pulau Pinang.Di peringkat antarabangsa, Allahyarham yang beraksi di posisi sayap kanan skuad kebangsaan turut mengharumkan nama Malaysia kerana pernah beraksi di Sukan Olimpik 1972 di Munich, Jerman (ketika itu dikenali sebagai Jerman Barat) selain membantu Malaysia meraih gangsa pada Sukan Asia 1974 di Tehran, Iran. Allahyarham mengumpul 43 penampilan secara keseluruhan bersama skuad kebangsaan.Kecemerlangan Allahyarham selaku pemain bola sepak, bagaimanapun, terhenti pada 1975 susulan kecederaan urat keting yang dialaminya, namun ia tidak membataskan minat Allahyarham yang mengambil keputusan untuk melanjutkan pelajaran dalam ijazah sarjana muda dalam pendidikan jasmani di Universiti Pertanian Malaysia (kini dikenali sebagai Universiti Putra Malaysia).Beliau, kemudiannya, melanjutkan pengajian peringkat ijazah sarjana dalam pentadbiran sukan di Universiti Ohio di Amerika Syarikat.Sekembalinya dari Amerika Syarikat, Allahyarham diberi tanggungjawab selaku penolong ketua jurulatih kebangsaan pada 1979 yang menyaksikan Malaysia meraih pingat emas pada Sukan SEA di Jakarta.Beliau turut membantu mendiang Karl Heinz Weigang merencana kemaraan Malaysia layak ke Sukan Olimpik 1980 di Moscow, sebelum dilantik sebagai jurulatih kebangsaan pada 1985 bagi menghadapi Kelayakan Piala Dunia 1986.Allahyarham pernah dilantik sebagai ahli jawatankuasa teknikal Persatuan Bola Sepak Malaysia antara 1990-an hingga 2000-an, sebelum dilantik sebagai penasihat teknikal dan pengurus pasukan kebangsaan pada 2005.Beliau juga pernah dilantik sebagai setiausaha kehormat dan penasihat teknikal Persatuan Bola Sepak Pulau Pinang.Dalam kerjayanya sebagai seorang guru, beliau juga pernah dilantik sebagai guru penolong kanan 1, Sekolah Menengah Kebangsaan (SMK) Sri Muda, Penaga, Seberang Prai Utara.


Maqis tahan daging beku Australia bernilai hampir RM300,000

Jabatan Perkhidmatan Kuarantin dan Pemeriksaan Malaysia (Maqis) Selangor menahan sebuah kontena membawa daging lembu sejuk beku dari Australia bernilai RM296,998.91 di Pelabuhan Klang Barat, dekat sini, Isnin lepas.Maqis Selangor dalam kenyataan hari ini memaklumkan kontena berisi muatan 24,987.96 kilogram daging lembu itu ditahan hasil pemeriksaan rutin harian pada 5 petang susulan kegagalan mengemukakan permit import Maqis yang sah.“Perbuatan mengimport daging sejuk beku tanpa permit import akan disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum mengikut Seksyen 11(3), akta sama.“Jika disabit kesalahan, pihak terlibat boleh didenda tidak melebihi RM100,000 atau dipenjara selama tidak melebihi enam tahun atau kedua-duanya,” menurut kenyataan itu.Maqis Selangor menegaskan pihaknya sentiasa mengambil serius terhadap isu membabitkan makanan, kawalan penyakit dan risiko kemasukan dagangan yang boleh mengancam keselamatan makanan serta status halal.


SPRM siasat beberapa individu di Kuwait berhubung penyelewengan dana 1MDB

Suruhanjaya Pencegahan Rasuah Malaysia (SPRM) sedang giat menjalankan siasatan berhubung isu penyelewengan dana 1Malaysia Development Berhad (1MDB) terhadap beberapa individu di Kuwait.
SPRM dalam kenyataan memaklumkan pihaknya telah mengadakan beberapa siri perbincangan bersama agensi penguatkuasa Kuwait sejak dua tahun lepas.
“Ketika ini, SPRM masih menunggu keterangan daripada pihak di Kuwait yang dimohon menerusi bantuan perundangan bersama dan perkara berkenaan masih lagi dalam kajian pihak Kuwait.
“SPRM sebagai antara peneraju utama dalam usaha pemulihan aset menitikberatkan tindakan mendapat kembali aset dan wang yang hilang hasil penyelewengan 1MDB serta beberapa syarikat lain yang terlibat,” menurut kenyataan itu.
Kenyataan itu memaklumkan setiap tindakan dengan kerjasama agensi penguatkuasa luar negara melibatkan aliran wang amat kompleks dan rumit.
Selain itu, Pejabat Peguam Negara telah menolak sepenuhnya tawaran penyelesaian ahli perniagaan dalam buruan Jho Low, atau nama sebenarnya Low Taek Jho, kepada kerajaan Malaysia pada 16 Julai lepas.
Oleh itu, SPRM memohon semua pihak untuk tidak membuat sebarang spekulasi berhubung isu ini bagi mengelakkan kekeliruan kepada masyarakat umum serta boleh menjejaskan siasatan.


Sorry.


Menteri KPWKM nafi tidak ambil tindakan berhubung kes Bella

Kementerian pembangunan wanita, keluarga dan masyarakat (KPWKM) hari ini menafikan bahawa, kementerian itu tidak mengambil sebarang tindakan berkaitan kes pengabaian dan penganiayaan remaja perempuan sindrom down dikenali sebagai Bella.Menterinya, Rina Harun berkata antara tindakan yang diambil adalah melucutkan hak penjagaan anak angkat, kepada Pengasas Rumah Bonda Siti Bainun Ahd Razali, tahun lepas.Beliau berkata selain itu, pihaknya turut telah menyita rumah jagaan berkenaan serta mengeluarkan kompaun pada Julai tahun lepas.“Kita telah memberi bimbingan emosi kerana dia (Bella) agak trauma, kita perlu pastikan dia lebih sihat dari segi keadaan fizikal dan emosi.“Kita juga telah memperketatkan undang-undang untuk orang yang layak dan sesuai (dalam hak penjagaan kanak-kanak) ini. Beberapa pindaan telah dilaksanakan supaya perkara seperti ini tak berlaku lagi,” katanya.Beliau berkata demikian ketika ditemui selepas menyempurnakan Majlis Penyerahan Khemah dan Bantuan Aktiviti Syawal bersama Kawasan Rukun Tetangga (KRT) Parlimen Titiwangsa, di Dewan Komuniti Desa Pandan.Menjawab pertanyaan wartawan mengapa beliau mengambil sikap berdiam diri dalam isu Bella, Rina berkata tindakan itu adalah demi menjaga kesejahteraan dan keselamatan remaja berkenaan.“Ada perkara yang (dibuat) sebelum ini tidak dimaklumkan, tetapi (ia) tidak bermakna kita tak buat apa-apa atau ambil apa-apa tindakan.“Adik Bella perlu kita selamatkan dan kesejahteraan dia yang penting, di samping kita mahu pelaku dikenakan tindakan yang setimpal,” katanya.Menyentuh mengenai pertemuannya dengan Tunku Mahkota Johor Tunku Ismail Sultan Ibrahim baru-baru ini, Rina berkata pertemuan berkenaan telah membangkitkan beberapa cadangan untuk ditambah baik undang-undang hak penjagaan serta membincangkan pelaksanaan program yang boleh dijalankan bersama.


Umno sudah jadi pilihan ketiga orang Melayu, kata Khairy

Meskipun pernah menjadi wadah utama perjuangan politik orang Melayu, Umno kini berada di tangga ketiga selepas PAS dan Bersatu, kata bekas ahli Parlimen Rembau, Khairy Jamaluddin.
"Malangnya orang Melayu sudah 'move on' daripada Umno. Mereka tidak menganggap tanpa Umno, isu agama dan bangsa tidak dibela.
"Mereka sudah mencari wadah lain untuk perjuangkan isu tersebut," katanya dalam wawancara bersama Astro Awani malam tadi.
Pilihan Raya Umum ke-15 (PRU15) menyaksikan prestasi terburuk Umno apabila hanya memperoleh 26 kerusi, paling rendah dalam sejarah.
Namun demikian, katanya Umno masih relevan kerana melengkapi kerajaan campuran yang diketuai Pakatan Harapan (PH).
"Tetapi tak tentu Umno pada PRU akan datang, Umno masih diperlukan.
“Katakan pada PRU16, kita hanya tinggal 15 kerusi, siapa hendak pandang kita?" katanya.
Bekas menteri kesihatan itu berkata, kenyataan itu menjadi keperluan agar semua jawatan dipertandingkan dalam Umno supaya parti itu dilihat berubah.
"Penting untuk dapatkan presiden yang ada mandat. Kalau Zahid menang, Zahidlah.
"Tanpa mandat daripada ahli, orang Melayu akan berkata kita tidak berani nak buat perubahan dalam parti,” katanya merujuk kepada Presiden Umno Ahmad Zahid Hamidi.
Khairy antara pemimpin Umno yang dikenakan tindakan oleh Majlis Kerja Tertinggi pada minggu lepas dalam pembersihan yang didakwanya tidak mengikut proses yang betul.
Bekas ketua pemuda Umno itu dipecat daripada parti bersama-sama bekas Ahli Parlimen Tanjung Karang, Noh Omar.
Beliau sebelum ini menzahirkan hasrat masih mahu menjadi perdana menteri dan sedang menilai tawaran-tawaran yang datang daripada pelbagai pihak termasuk parti lain.
Khairy dipaksa bertanding di Sungai Buloh, kawasan yang dikenali sebagai kubu kuat PKR setelah kerusi tradisinya di Rembau ditandingi oleh Timbalan Presiden Umno, Mohamad Hasan.
Bagaimanapun, Khairy tewas kepada calon kali pertama PKR, Ramanan Ramakrishnan dengan majoriti lebih 2,000 undi.


Jabatan Penjara nafi Najib rakam video di penjara

Jabatan Penjara hari ini menegaskan tiada sebarang rakaman video dibuat oleh mana-mana agensi media melibatkan bekas perdana menteri Najib Razak, yang kini menjalani hukuman penjara 12 tahun bagi kes penyelewengan puluhan juta dana SRC International.
Dalam satu kenyataan, jabatan itu berkata hasil semakan video yang tular di media sosial itu  menunjukkan ia dirakam lebih awal (RTM) untuk digunakan secara bersiri sempena Kembara Keluarga Malaysia sebelum Najib dihantar ke penjara.
"Video yang ditayangkan di TV1 pada 24 Oktober 2022 menceritakan tentang sejarah dan latar belakang Pekan, Pahang dan tidak berkaitan dengan politik," tambahnya.
“Orang ramai diminta untuk tidak menyebarkan maklumat tanpa semakan lanjut.
"Tindakan undang-undang boleh diambil ke atas individu yang tidak bertanggungjawab."
Sebelum ini, tular di media sosial berhubung video tersebut di mana ramai yang mendakwa rakaman itu adalah bukti Najib diberikan ruang bersiaran semasa berada di penjara.
Video itu juga didakwa menjadi sebahagian daripada slot eksklusif yang diterbitkan Perbadanan Kemajuan Filem Nasional Malaysia (Finas).


Siti Sarah meninggal dunia akibat Covid-19

Penyanyi terkenal tanah air Siti Sarah Raisuddin meninggal dunia akibat jangkitan Covid-19 di Hospital Canselor Tuanku Muhriz (HCTM), Universiti Kebangsaan Malaysia (UKM), Cheras, pada pukul 5.13 pagi ini.Perkara berkenaan disahkan suaminya pelawak Shahmira Muhammad atau lebih dikenali sebagai Shuib Sepahtu, 39, menerusi Instagram rasminya.“5.13 minit pagi 9 Ogos 2021, bidadari syurga saya (Siti Sarah) pergi buat selamanya. Mohon sedekahkan Al-Fatihah,” katanya.Siti Sarah, 37 yang hamil tujuh bulan sebelum ini dimasukkan ke HCTM pada petang Rabu selepas mengalami batuk yang teruk dan kekurangan oksigen dalam badan akibat jangkitan virus itu.Siti Sarah dan Shuib sekeluarga disahkan dijangkiti wabak itu sejak 25 Julai lalu selepas menjalani ujian saringan apabila pembantu rumahnya disahkan positif virus berkenaan.Penyanyi lagu Kesetiaan dan Ke Hujung Dunia itu kemudian dimasukkan ke Unit Rawatan Rapi (ICU) selepas keadaan kesihatannya semakin merosot dan terpaksa menjalani pembedahan untuk mengeluarkan anaknya keempatnya yang diberikan nama Ayash Affan pada petang hari yang sama.Sarah dan Shuib berkahwin pada 2011, memiliki tiga cahaya mata iaitu Uwais Alqarni, 10; Dzahira Talita Zahra, 8; dan Ariq Martin, 6.Sementara itu, Persatuan Seniman Malaysia mengucapkan takziah kepada seluruh anggota keluarga Allahyarhamah Siti Sarah.“Semoga rohnya dicucuri rahmat dan ditempatkan dalam kalangan orang-orang beriman serta ditempatkan di syurga Allah.“Kepada Shuib semoga tabah menghadapi dugaan Allah, sabar dan terus berdoa kepada Allah. Semoga dipermudahkan urusan buat Allahyarham,” menurut kenyataan yang dimuat naik menerusi Instagram persatuan berkenaan.


2 maut, 140 cedera dalam gempa bumi terbaru di Turkiye

Dua orang maut manakala 140 lagi cedera selepas gempa bumi berukuran 5.6 pada skala Richter melanda wilayah Malatya, tenggara Turkiye kelmarin, menurut Pengurusan Bencana dan Kecemasan (AFAD) Turkiye, semalam.
Seramai 40 mangsa dimasukkan ke hospital, 12 daripadanya dilaporkan dalam keadaan serius, menurut AFAD dalam satu kenyataan, lapor Xinhua.
Gempa bumi dengan kedalaman 6.96 kilometer, berpusat di daerah Yesilyurt.
Wilayah Malatya adalah antara 10 wilayah di Turkiye yang dilanda bencana dahsyat pada 6 Februari, hingga mengorbankan lebih 44,000 orang dan menyebabkan puluhan ribu hilang tempat tinggal.


Kes saman fitnah Zahid terhadap Mahathir ditetapkan pada November

Mahkamah Tinggi hari ini menetapkan empat hari bermula 6 November untuk mendengar kes saman fitnah Ahmad Zahid Hamidi terhadap Dr Mahathir Mohamad berhubung dakwaan beliau menggunakan kedudukannya bagi mempengaruhi bekas Perdana Menteri itu untuk campur tangan dalam prosiding kes jenayah yang masih berjalan di mahkamah.
Peguam Mior Nor Haidir Suhaimi yang mewakili bekas perdana menteri itu berkata Timbalan Pendaftar Nor Afidah Idris menetapkan 6 hingga 9 November untuk perbicaraan dan menetapkan 14 April bagi pengurusan kes sebelum perbicaraan.
“Perbicaraan itu akan didengar hakim Rozana Ali Yusoff pada 10 pagi,” kata peguam itu selepas prosiding pengurusan kes secara dalam talian hari ini.
Pada 20 April tahun lepas, Zahid selaku plaintif memfailkan saman fitnah itu terhadap Mahathir berhubung dakwaan beliau menggunakan kedudukannya untuk mempengaruhi bekas perdana menteri itu untuk campur tangan dalam prosiding kes jenayah yang masih berjalan di mahkamah.
Berdasarkan pernyataan tuntutan, Zahid mendakwa Dr Mahathir yang juga Pengerusi Pejuang mengeluarkan kenyataan fitnah dengan niat jahat terhadapnya pada Majlis Pelancaran Aspirasi Parti Pejuang di Yayasan Kepimpinan Perdana, Putrajaya pada 23 Februari 2022. Majlis itu diadakan sempena Pilihan Raya Negeri (PRN) Johor ke-15.
Pada hari yang sama juga, rakaman video mengenai kenyataan fitnah pada majlis tersebut diterbitkan semula secara langsung di akaun YouTube Astro Awani yang mempunyai 1.4 juta pelanggan yang boleh diakses melalui Internet, katanya dan setakat writ saman dan pernyataan tuntutan itu difailkan, rakaman video itu mendapat jumlah tontonan 23,443 tontonan.
Beliau mendakwa rakaman video itu telah dilaporkan secara meluas melalui pelbagai medium media sosial iaitu akaun YouTube 'MalaysiaGazette TV', Facebook profil 'Astro Awani' dan akaun TikTok 'MalaysiaGazette TV' serta portal berita dalam talian seperti Berita Harian Online, Agenda Daily, The Malaysian Reserve, Malaysia Now, Malaymail dan New Straits Times.
Ahli Parlimen Bagan Datuk itu mendakwa kenyataan fitnah tersebut membawa maksud bahawa beliau adalah seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Mahathir campur tangan dalam perbicaraan jenayah dan siasatan oleh agensi penguatkuasaan undang-undang.
Zahid berkata kenyataan fitnah itu memburukkan dan merosakkan reputasi serta nama baiknya serta kredibilitinya selaku presiden Umno dan pengerusi Barisan Nasional (BN).
Justeru, beliau berkata kenyataan fitnah itu adalah jelas dikeluarkan dengan niat jahat sebagai alat untuk mempengaruhi dan memberikan reputasi buruk serta negatif kepadanya selaku pemimpin tertinggi parti Barisan Nasional, yang secara tidak langsung memberikan imej buruk kepada komponen parti yang bertanding pada PRN Johor.
Plaintif menuntut ganti rugi am, ganti rugi teruk dan teladan, faedah, serta perintah mengarahkan defendan (Mahathir) menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.


Zahid perlu jadi TPM untuk stabilkan kerajaan Anwar, kata penganalisis

Presiden Umno Ahmad Zahid Hamidi perlu dilantik menjadi timbalan perdana menteri dalam Kabinet Anwar Ibrahim walaupun berdepan kes mahkamah pasca Pilihan Raya Umum ke-15 (PRU15).
Pemerhati politik, Azizi Safar berkata, langkah itu boleh memuaskan hati pimpinan tertinggi Umno dan menstabilkan kerajaan diterajui Pakatan Harapan (PH) dan Barisan Nasional (BN) itu.
"Jika Zahid dilantik sebagai timbalan perdana menteri, tidak akan ada lagi rasa tidak puas hati dalam kalangan Majlis Kerja Tertinggi Umno kerana presiden sudah di kedudukan nombor dua dalam kerajaan," katanya kepada MalaysiaNow.
Jika Zahid menjadi timbalan Anwar, ini merupakan kali kedua beliau menjawat jawatan itu.
Sebelum ini, Zahid merupakan timbalan perdana menteri kepada Najib Razak selepas Muhyiddin Yassin dipecat ekoran bersuara dalam isu 1MDB.
Muhyiddin kemudiannya menubuhkan Bersatu bersama bekas perdana menteri, Dr Mahathir Mohamad.
Umno dilihat mendesak agar presidennya dilantik sebagai timbalan perdana menteri atas dasar hierarki parti dan kerjasama politik.
Ia meskipun Zahid masih berdepan 47 pertuduhan berhubung penyalahgunaan wang Yayasan Akalbudi miliknya.
Sebelum ini, Setiausaha Agung Umno Ahmad Maslan berkata pelantikan ke Kabinet perlu mengikut hierarki jawatan dalam parti.
Manakala, Timbalan Pengerusi Umno Johor Nur Jazlan Mohamed berkata PH perlu membalas budi Zahid.
Azizi yang juga bekas setiausaha eksekutif BN Pulau Pinang itu berkata, Anwar tidak wajar melantik orang lain seperti Timbalan Presiden Umno Mohamad Hasan yang turut disebut-sebut bakal menggalas tanggungjawab tersebut.
"Timbalan presiden Umno tiada pengalaman dalam Kabinet persekutuan, maka tidak wajar dilantik ke jawatan timbalan perdana menteri," katanya.
Ia berbeza dengan Zahid yang mempunyai pengalaman sebagai timbalan perdana menteri.
Sebelum ini, berlaku ketidakstabilan dalam pentadbiran kerajaan dibawah bekas perdana menteri, Ismail Sabri Yaakob kerana melangkaui hierarki Umno.
Ismail merupakan naib presiden Umno pertama dilantik sebagai perdana menteri.
Ia mengakibatkan perpecahan dalaman antara “kluster mahkamah” yang diketuai Zahid dan “kluster Putrajaya” yang diketuai Ismail.
Beberapa pimpinan tertinggi Umno juga sering membuat kenyataan menyerang kerajaan campuran diketuai Ismail.
Zahid menggunakan pengaruh dan kuasa sebagai presiden Umno untuk memberi tekanan kepada Ismail berhubung beberapa keputusan kerajaan, antaranya pembubaran Parlimen.
Sementara itu, penganalisis politik, Jeniri Amir daripada Universiti Malaysia Sarawak berkata, sememangnya terdapat keperluan melantik Zahid sebagai orang nombor dua kerajaan kerana tanpa sokongan ahli parlimen Bagan Datuk itu, Anwar tidak akan menjadi perdana menteri ke-10.
"Beliau adalah persiden parti. Sewajarnya tempatnya dalam Kabinet sebagai TPM," katanya kepada MalaysiaNow.
Namun katanya, Zahid perlu berbesar hati jika tidak dilantik sebagai timbalan perdana menteri.
"Rakyat tidak peduli menteri daripada parti mana, yang penting dia mesti berkebolehan. Tangan Anwar Ibrahim tidak harus diikat oleh tindakan parti yang mahu pemimpin mereka disertakan dalam Kabinet.
"Selagi parti dalam kerajaan menuntut macam-macam, selagi itu kita akan ada dalam lingkungan yang sama, padahal kita mahukan kabinet berkelas dunia," katanya.
Selain Zahid, Anwar dijangka menamakan seorang lagi timbalannya daripada Gabungan Parti Sarawak sebagai mewakili wilayah Borneo.


Kabinet akan bincang rayuan doktor kontrak, kata PM

Perdana Menteri Muhyiddin Yassin akan berbincang dengan jemaah menteri berkenaan rayuan doktor-doktor kontrak yang mahu dilantik ke jawatan tetap dalam sektor perkhidmatan awam.Beliau berkata perkara itu perlu dibincang dengan teliti memandangkan ia akan melibatkan kos yang tinggi iaitu lebih RM2 bilion kepada kerajaan.“Ada rayuan daripada doktor-doktor kontrak, jadi kertas cadangan oleh kementerian kesihatan akan dibawa ke mesyuarat jemaah menteri.“Kalau kita hendak (tunaikan permintaan) itu ia akan libatkan kos yang tinggi lebih dari RM2 bilion dalam keadaan sekarang ada keterbatasan sikit jadi kita tengoklah macam mana keadaan yang dapat kita atasi.“Mereka meminta untuk dijadikan jawatan tetap dan sebagainya, ini saya minta untuk dibawa ke jemaah menteri kerana kita akan bincang apa keputusan yang munasabah,” katanya kepada kepada pemberita selepas melawat Hospital Tengku Ampuan Rahimah (HTAR) di Klang hari ini.Menteri Kesihatan Dr Adham Baba dilaporkan media sebelum ini berkata beliau meminta doktor kontrak agar bersabar sementara isu dihadapi mereka dibincangkan dalam mesyuarat jemaah menteri.


Ujian terbesar Anwar untuk reformasi

Jaminan Perdana Menteri Anwar Ibrahim mengenai gabungan yang kukuh dan praktikal dengan Barisan Nasional (BN) telah disambut dengan keraguan, melihat kepada keadaan landskap politik semasa.
Hakikat bahawa Umno, yang terkenal dengan pengkhianatan ke atas rakan kongsi mereka, mendesak pengampunan diraja untuk bekas pemimpinnya, Najib Razak, meningkatkan kegusaran di kalangan pemimpin Pakatan Harapan (PH) tentang kestabilan kerajaan.
Keyakinan orang ramai luluh apabila Ahmad Zahid Hamidi, yang kini berdepan 47 pertuduhan rasuah, pengubahan wang haram dan salah guna kuasa, dilantik sebagai timbalan perdana menteri.
Ramai meragui komitmen kerajaan PH-BN untuk melakukan pembaharuan, mengesyaki ia akan melakukan apa sahaja untuk mengekalkan pengaruh, termasuk menyokong rayuan pengampunan Najib.
Ketidakupayaan perdana menteri untuk menjamin stabiliti telah menimbulkan kebimbangan di kalangan pengundi PH.
Mereka tertanya-tanya sama ada pemimpin mereka benar-benar fokus untuk memperbaiki negara atau sekadar ingin berada di tampuk kuasa.
Kekurangan karisma dan kecekapan yang dirasakan ini telah meletakkan Anwar di persimpangan yang kritikal dalam kepimpinannya.
Adalah penting untuk diambil perhatian bahawa Yang di-Pertuan Agong hanya akan menggunakan kuasanya untuk memberi pengampunan berdasarkan atas nasihat Lembaga Pengampunan.
Lembaga itu terdiri daripada peguam negara, menteri wilayah, menteri dalam negeri, dan sehingga tiga ahli tambahan yang dipilih oleh Agong.
Sebagai perdana menteri yang juga memikul tanggungjawab sebagai menteri wilayah, Anwar dilihat terlibat secara langsung dalam proses ini.
Rayuan Umno untuk pengampunan Najib menunjukkan bahawa mereka tidak pernah menjadi rakan kongsi setia tanpa motif tersembunyi.
Apa sahaja langkah yang bakal diambil perdana menteri ke atas perkara ini akan memberi impak besar kepada masa depan PH.
Jika gabungan itu meneruskan dengan pendekatan seperti sekarang, mereka akan kehilangan pengundi-pengundi yang menyokong mereka.
Besar kemungkinan juga pengundi akan membalas dendam atas kemungkiran janji yang dibuat semasa pilihan raya umum yang lalu dengan menarik semula sokongan di pilihan raya negeri akan datang.
Kehilangan sokongan ini akan membawa malapetaka yang besar kepada gabungan itu.
Tambahan pula, jika Anwar gagal memenuhi tuntutan Umno, BN juga bakal menarik balik sokongannya, yang berpotensi membawa kepada kehilangan majoriti di parlimen dan berakhirnya penguasaan kerajaan gabungan PH dan BN.
Kemungkinan ini menimbulkan keraguan terhadap keupayaan perdana menteri untuk membuat keputusan bagi memastikan kestabilan dan kuasa jangka panjang kerajaan pimpinannya.
Terakhir, detik ini merupakan titik perubahan penting bagi PH.
Perdana menteri dan kerajaan pimpinannya mesti menangani kerisauan ini dan menunjukkan komitmen mereka bagi memenuhi janji pilihan raya terhadap pengundi.
Tindakan mereka akan menentukan nasib gabungan itu dan kepercayaan pengundi ke atas mereka. Kegagalan menangani perkara ini boleh menjejaskan gabungan PH.
Rakyat harus membuat keputusan sama ada untuk menerima kerajaan yang mengorbankan nilainya untuk kuasa atau menuntut pemimpin yang mengutamakan kemajuan negara.
Mahathir Mohd Rais adalah ketua penerangan Perikatan Nasional Wilayah.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Apakah anda pembuli media sosial?

Apabila timbul berita buli, sama ada di sekolah, asrama mahupun di tempat kerja, rakyat Malaysia cepat bangkit mempertahankan mangsa dan menghukum pembuli.Contohnya, kejadian buli membabitkan pelajar Maktab Rendah Sains Mara (MRSM) Sultan Azlan Shah Kuala Kangsar baru-baru ini, rakyat Malaysia cepat tampil meminta para pembuli dihukum selepas tularnya video 10 saat yang memaparkan seorang pelajar dikepung rakan-rakannya di dalam bilik asrama dengan mangsa ditumbuk di bahagian perut.Akhirnya, jawatankuasa disiplin maktab menamatkan pengajian 10 pelajar yang dikenal pasti terlibat.Sikap rakyat Malaysia membenci budaya membuli wajar dipuji.Namun sedihnya,di dunia media sosial, perkara sebaliknya berlaku.Banyak kejadian membuli di media sosial, dan ramai rakyat Malaysia terlibat dengannya.Di media sosial, yang didera pembuli bukan sudut fizikal, tapi segi mental dan maruah.Apabila terbaca berita yang tidak selari dengan selera sendiri, tangan rakyat Malaysia akan mula menaip tanpa memikir panjang, tanpa menyoal panjang dan tanpa menyelidik sama ada berita yang dibaca itu betul ataupun tidak.Pakar-pakar perli (troll) akan mula menyebarkan gambar untuk memalukan sasaran masing-masing, diulang-ulang sehingga pihak keluarga sasaran juga dikorek menjadi sasaran serangan.Tujuannya ialah untuk mengajak orang ramai untuk turut bersama mengejek, memerli dan menimbulkan kebencian mendalam terhadap sasarannya.Tindakan ini umpama mengajak orang ramai menumbuk seseorang mangsa yang tersilap cakap di sekolah.Warga media sosial Malaysia suka memerli di dalam apa jua isu termasuklah perceraian, vaksin, perkahwinan, politik, rumah tangga, bantuan banjir, tersilap tulis dan tersilap cakap.Agong, permaisuri, tentera, polis, ahli politik, menteri, artis, orang biasa dan orang kurang bernasib baik semua boleh dijadikan sasaran pembulian media sosial asalkan apa yang terbaca tidak mengikut selera.Ada yang akan mempertahankan bahawa ini adalah kebebasan bersuara.Pasti juga ada yang berkata ini adalah petanda suburnya demokrasi negara.Namun begitu, apakah para ibu bapa akan bertepuk tangan jika anak sendiri membawa budaya sedemikian dalam keluarga sendiri, sehingga memerli dan mengejek apa-apa isu di dalam keluarga tanpa mengira kedudukan dalam keluarga?Sudah tentu tidak.Beginikah hidup manusia yang sepatutnya atau kita sebagai manusia semakin hilang arah dibuai teknologi yang bakal mengkiamatkan dunia?Ini adalah membuli cara moden.Bahayanya, budaya ini sudah sebati di dalam jiwa warga media sosial Malaysia.Elakkan diri menjadi pembuli secara tidak langsung di media sosial.Betul, ada perkara yang perlu ditegur, tapi bukan hingga tahap membuli.Bayangkan sendiri ditroll, sebelum memerli orang lain.Jika sendiri tidak suka diperli, janganlah buat benda yang tidak disukai diri pada orang lain.Muhasabahlah rakyat Malaysia.


Anwar jawab isu perjanjian sempadan maritim dibangkit Muhyiddin esok

Perdana Menteri Anwar Ibrahim berkata beliau akan menjawab persoalan Pengerusi Perikatan Nasional (PN) Muhyiddin Yassin berhubung perjanjian persempadanan maritim yang dimeterai dengan Indonesia baru-baru ini, di Parlimen esok.
Anwar berkata persoalan Muhyiddin itu akan dijawab dalam Sesi Soal Jawab Perdana Menteri.
"Saya akan jawab di Parlimen dan biar dia (Muhyiddin) ada di situ untuk hujah. Saya harap dia hadir," kata beliau dalam sidang media selepas mempengerusikan mesyuarat Majlis Tindakan Ekonomi Negara (MTEN), di Putrajaya hari ini.
Muhyiddin mendakwa perdana menteri menandatangani perjanjian itu ketika lawatan kerja Presiden Indonesia Joko Widodo ke Malaysia baru-baru ini walaupun pakar maritim menasihatkan supaya tidak berbuat demikian.
Sehubungan itu, Muhyiddin dilaporkan menggesa perdana menteri untuk memberi penjelasan berhubung perjanjian persempadanan maritim itu.
Mengenai pengagihan kerusi menjelang Pilihan Raya Kecil (PRN) di enam negeri, Anwar berkata perbincangan mengenai pembahagian kerusi antara Pakatan Harapan (PH) dan Barisan Nasional (BN) sudah di peringkat akhir.
Enam negeri yang terlibat dalam PRN ialah Kelantan, Terengganu, Kedah, Pulau Pinang, Selangor dan Negeri Sembilan.


Pemandu treler dalam kemalangan maut di LRUS ada 13 saman trafik, kata polis

Pemandu treler yang terbabit dalam kemalangan maut membabitkan empat sekeluarga di Kilometer 277.1 Lebuhraya Utara Selatan (LRUS) arah selatan petang semalam mempunyai 13 rekod kesalahan trafik.
Ketua Polis Perak Mior Faridalathrash Wahid berkata pemandu berusia 34 tahun itu mempunyai saman trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya.
"Polis telah menahan pemandu treler dan akan direman hari ini bagi membantu siasatan lanjut di bawah Seksyen 41(1) Akta Pengangkutan Jalan 1987 iaitu menyebabkan kematian kerana memandu dengan melulu atau membahayakan.
"Bagaimanapun, ujian air kencing yang dijalankan mendapati lelaki tersebut tidak memandu di bawah pengaruh dadah," katanya dalam kenyataan hari ini.
Mior Faridalathrash berkata pihaknya menerima maklumat mengenai kejadian itu pada 2.45 petang semalam dan hasil siasatan mendapati sebuah lori treler tanpa muatan yang dipandu lelaki itu dari arah Taiping menghala ke Bukit Beruntung, Selangor telah merempuh sebuah kereta yang dinaiki empat sekeluarga dari arah belakang.
"Akibat daripada rempuhan tersebut, treler dan kereta itu telah menggelongsor ke hadapan lalu melanggar lima buah kenderaan lain yang turut mengalami kerosakan teruk namun kesemua pemandu dan penumpang tidak mengalami sebarang kecederaan," katanya.
Dalam pada itu, Faridalathrash turut meminta orang ramai yang telah menyaksikan kemalangan tersebut supaya menyalurkan maklumat kepada Pegawai Penyiasat Inspektor Mohd Tarmini Che Hassan di talian 013-5949441 untuk membantu siasatan kes tersebut.
Mangsa, pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Hadirah, 28, dan Nor Hamizah, 27, meninggal dunia di lokasi kejadian.


Beberapa ahli Parlimen PKR bakal keluar parti selepas Anwar ‘dimalukan Istana’

PKR mungkin menerima gelombang kedua kehilangan ahli Parlimennya berikutan apa yang disifatkan seorang penganalisis sebagai satu kenyataan “mengaibkan” dari Istana Negara yang menolak dakwaan Anwar Ibrahim selepas mendapat perkenan mengadap Agong semalam, kata sumber kepada MalaysiaNow.Sekurang-kurangnya empat ahli Parlimen dijangka keluar parti, dengan dua daripada mereka memberitahu MalaysiaNow mereka malu dengan “drama” di luar istana yang menjadi perhatian media selepas Anwar menghebahkan tentang pertemuannya dengan Sultan Abdullah Sultan Ahmad Shah.“Ada dalam kalangan kami diberi tekanan agar keluar parti, dan kenyataan istana hanya beberapa minit selepas sidang media Anwar semalam kelihatan seperti langkah terakhirnya,” kata seorang ahli Parlimen PKR.Semalam, Istana Negara mengeluarkan satu kenyataan bertentangan dengan dakwaan Anwar yang beliau sudah menyerahkan “dokumen sahih” kepada Agong menunjukkan memiliki sokongan majoriti ahli Parlimen untuk menumbangkan kerajaan Muhyiddin Yassin.Ahmad Fadil Shamsuddin, Datuk Pengelola Bijaya Diraja Istana Negara berkata, Anwar sekadar menyatakan jumlah ahli Parlimen yang didakwa menyokongnya untuk membolehkannya mengambil alih Putrajaya.“Bagaimanapun, beliau tidak mempersembahkan senarai ahli Parlimen bagi mengukuhkan dakwaan itu,” katanya.MalaysiaNow difahamkan mungkin akan berlaku “gelombang kecil kedua” ahli Parlimen keluar PKR, selepas sebelas orang melakukannya ketika krisis politik pada Februari lalu.Ketika itu, timbalan presiden PKR Mohamed Azmin Ali mengetuai satu kumpulan ahli Parlimen mengisytiharkan diri mereka menjadi wakil rakyat bebas, dengan sebahagian besar kemudiannya menyertai Bersatu untuk menambah jumlah kerusi Muhyiddin di Parlimen.“Kali ini, ia mungkin berempat, dengan dua daripada mereka dilihat tidak tahan menerima tekanan memalukan petang semalam,” kata pembantu rapat kepada seorang pemimpin kanan PKR kepada MalaysiaNow malam tadi.Ahli Parlimen yang mewakili kawasan penting di Lembah Klang itu berkata, Anwar memberikan gambaran “penuh yakin” mengenai rancangannya Jumaat lalu semasa mesyuarat bersama wakil rakyat PKR.Ahmad Fadil Shamsuddin, Datuk Pengelola Bijaya Diraja Istana Negara berkata, Anwar sekadar menyatakan jumlah ahli Parlimen yang didakwa menyokongnya untuk membolehkannya mengambil alih Putrajaya.“Kami turut diberitahu untuk memakai pakaian terbaik apabila rancangan itu berjalan,” kata ahli Parlimen itu.Walaupun MalaysiaNow tidak dapat mengesahkan berapa jumlah sebenar ahli Parlimen akan keluar parti, sekiranya ia berlaku akan mengurangkan lagi jumlah kerusi PKR di Dewan Rakyat yang sememangnya sudah sedia berkurang.PKR kini mempunyai 38 ahli Parlimen, namun MalaysiaNow difahamkan kumpulan tersebut membatalkan rancangan pada saat-saat terakhir walaupun memberi isyarat untuk menyertai Azmin pada Februari lalu.Namun kali ini, tekanan semakin meningkat disebabkan rasa tidak puas hati dalam kalangan akar umbi, selepas Anwar dilihat gagal mengemukakan bukti kepada dakwaannya memiliki majoriti “kukuh” untuk menumbangkan kerajaan.“Dan ini sudah menjadi episod lebih memalukan daripada gerakan 16 September, 12 tahun lalu,” kata seorang ketua cabang PKR di utara Perak kepada MalaysiaNow, merujuk kepada percubaan Anwar mengenepikan pentadbiran Abdullah Badawi menerusi pembelotan ahli Parlimen di Dewan Rakyat pada tahun 2008.Punca utama kekecewaan ialah persepsi mengenai imej parti tercalar disebabkan kenyataan Istana Negara.Seorang pemerhati politik berkata kenyataan itu boleh ditafsir sebagai “indikmen jelas” istana kepada pemimpin PKR itu.Shamsul Amri Baharuddin, pengarah Institut Kajian Etnik (Kita) Universiti Kebangsaan Malaysia berkata Anwar “disekolahkan” oleh pihak istana, dan mewujudkan persepsi beliau tidak menghormati kepada proses undang-undang.“Oleh itu, pihak istana menyekolahkan Anwar, menyuruh beliau mengikuti dan menghormati proses undang-undang seperti yang diperuntukkan Perlembagaan Persekutuan,” katanya.Anwar pada 23 September lalu mendakwa dirinya memiliki sokongan majoriti “kukuh dan meyakinkan” untuk membentuk kerajaan bagi memenuhi hasrat sekian lamanya untuk menjadi perdana menteri.Beliau mendakwa memiliki sokongan ahli Parlimen yang cukup berada bersamanya, dan pada masa sama berkata pentadbiran barunya dikuasai majoriti Melayu.Fazreen Kamal menyumbang kepada laporan ini.


4 ahli Parlimen sertai PH gesa PM letak jawatan

Empat ahli Parlimen hari ini menyertai Pakatan Harapan (PH) menggesa Perdana Menteri Muhyiddin Yassin meletakkan jawatan.Dalam sebuah kenyataan hari ini, PH menegaskan mustahil Muhyiddin masih mempunyai sokongan mejoriti di Dewan Rakyat selepas sejumlah ahli Parlimen kerajaan menarik sokongan mereka terhadap kepimpinannya.“Ahli-ahli Parlimen PH bersama ahli-ahli Parlimen Tuaran, Simpang Renggam, Selangau dan Sri Aman, menegaskan bahawa kami tetap menolak kepimpinan Perdana Menteri Muhyiddin Yassin,” kata kenyataan tersebut.Keempat-empat ahli Parlimen itu adalah Wilfred Madius Tangau (Tuaran-Upko), Baru Bian (Parti Sarawak Bersatu-Selangau), Masir Kujat (Parti Sarawak Bersatu-Sri Aman) dan Maszlee Malik (Simpang Renggam-Bebas) bersama-sama tiga pemimpin utama PH, Anwar Ibrahim, Mohamad Sabu dan Lim Guan Eng.Zahid semalam mengumumkan penarikan sokongan kepada PN oleh beberapa ahli Parlimen Umno.Terdahulu, ketua pembangkang Anwar mendakwa sudah mempunyai angka yang cukup untuk menumbangkan PN.Bagaimanapun, dalam kenyataan rasmi pagi tadi, Muhyiddin mengumumkan kedudukan beliau sebagai perdana menteri akan ditentukan oleh undi kepercayaan dalam sidang Dewan Rakyat pada September depan.Muhyiddin berkata surat akuan sumpah (SD) ahli Parlimen yang menyokong beliau sudah dimaklumkan kepada Agong dan berkata beliau masih memiliki majoriti sokongan.Justeru katanya, peletakan jawatan beliau ketika ini adalah tidak berbangkit.


‘Sentiasa bimbang’: Pekerja asing tempuh pandemik demi keluarga di kampung halaman

Sonata, seorang pekerja asing dari Indonesia tiba di Malaysia kira-kira setahun lalu untuk bekerja demi menyediakan kehidupan yang lebih baik buat keluarganya di kampung.Malangnya, sesampainya dia di negara ini, pandemik Covid-19 melanda.Perintah kawalan pergerakan (PKP) dilaksanakan. Pelaksanaan sekatan pergerakan selama tiga bulan itu terpaksa dihadapi Sonata.Pemuda berusia 28 tahun itu tiba di Kuching, Sarawak sebulan sebelum PKP dilaksanakan.Pada awalnya, dia fikir semuanya akan kembali seperti sediakala dalam masa beberapa minggu.Namun minggu bertukar bulan, Covid-19 masih belum pergi.PKP pula terus dilanjutkan beberapa kali.Sonata terkandas di negara ini, tanpa kerja, makanan dan wang.Pekerjaan yang dijadualkan sebelum ini tidak dapat dimulakan ekoran pelaksanaan PKP melarangnya.“Saya hanya bawa 500,000 rupiah (RM70), tak cukup untuk makan selama seminggu,” katanya kepada MalaysiaNow.Tidak memiliki pilihan lain, dia terpaksa menghabiskan masa selama beberapa bulan di bilik sewanya yang dikongsi bersama dua temannya yang lain di kota itu.“Kebanyakan waktu, saya terpaksa duduk saja dalam bilik kelaparan,” katanya.“Saya hanya makan sekali sehari, apa saja makanan kering yang boleh saya makan.”Sonata dan rakannya terpaksa berlapar ketika mereka tidak dapat bekerja ketika PKP pertama kali dilaksanakan.Kadangkala, dia keluar pada jauh malam untuk mencari sesuatu untuk mengalas perut termasuk ikan yang kadang-kadang dapat ditangkap di parit dan longkang.Dia terlalu takut untuk melakukan perkara lain kerana tidak memiliki permit kerja.Bagi kebanyakan pekerja asing, terutama yang berada dalam sektor 3D (Dirty-Dangerous-Difficult) atau kotor, bahaya dan sukar, terpaksa bergelut untuk menjalani kehidupan seharian sejak pandemik melanda negara.Wujud juga kebimbangan mengenai kesihatannya kerana majoriti pekerja asing tinggal dalam asrama yang sesak menyebabkan kawasan tempat tinggal mereka berisiko tinggi diserang wabak Covid-19.Akhir tahun lalu, kerajaan mendedahkan tempat tinggal lebih 91.1% atau 1.4 juta pekerja asing dalam negara tidak mengikut piawaian yang ditetapkan undang-undang pekerja.Dengan wang yang tinggal sedikit dan kurangnya perlindungan sosial, Sonata dan yang senasib dengannya terpaksa berdepan hari-hari sukar sendirian dan cuba meneruskan hidup setakat kemampuan mereka.Selepas setahun berlalu, kini setiap pagi, Sonata berbasikal menuju ke tempat kerja, di sebuah tapak bina dua kilometer dari tempat tinggalnya.Di sana, Sonata menghabiskan waktu membancuh dan mengangkat simen, pasir, dan batu bata.Setiap hari, selama lapan jam Sonata bekerja, dia menerima gaji sebanyak RM1,000 sebulan selain sedikit lebihan upah untuk kerja lebih masanya.Sonata sedar kerjanya sukar dan berat, namun dia juga tahu tidak memiliki banyak pilihan.“Tak ada gunanya saya pulang ke kampung kerana di sana, pendapatan lebih sukar dicari. Kerana itulah saya jadi pekerja asing di sini,” katanya.Sonata turut memberitahu MalaysiaNow sentiasa bimbang jika dia dijangkiti Covid-19 di tempat kerja walaupun sering diingatkan mengenai langkah-langkah pencegahan untuk mengurangkan risiko terkena jangkitan.“Sudah pasti saya risau dan takut, bukan sahaja tentang diri saya, bahkan risau tentang keluarga di kampung,” katanya.Bagi Sonata, kebimbangan mengenai keluarga menjadi bahagian paling sukar buat setiap pekerja asing.Dia merindui keluarganya yang tidak ditemui sejak pandemik diumumkan.“Isteri saya hubungi saya setiap hari menangis kerana saya tak dapat pulang menyambut lebaran bersama mereka.“Saya sangat merindui mereka, namun kerana situasi sukar ini, suka atau tidak, saya tak boleh pulang.”


KSM perinci pelaksanaan gaji minimum RM1,500, akan dibentang kepada Kabinet

Kementerian sumber manusia (KSM) sedang memperincikan model serta kaedah pelaksanaan perintah gaji minimum 2022 termasuk menentukan jenis perusahaan, jenis pekerjaan dan penggajian yang boleh melaksanakan perintah gaji minimum RM1,500 secara berperingkat.Timbalan Menteri Sumber Manusia Awang Hashim berkata perincian model serta kaedah itu akan dibentang pada mesyuarat jemaah menteri akan datang dengan mengambil kira kepentingan semua pihak.“Kementerian memahami kegusaran golongan peniaga kecil dan sederhana apabila nilai paras gaji minimum dinaikkan kepada RM1,500 kelak, jadi kami akan adakan perbincangan dengan kementerian pembangunan usahawan dan koperasi dalam masa terdekat sebelum sesuatu ketetapan dapat dicapai bagi pelaksanaan perintah gaji minimum ini.“Kementerian juga telah merancang strategi dan pelan tindakan bagi memastikan agenda pelaksanaan gaji minimum dapat membantu rakyat untuk meningkatkan pendapatan serta menampung keperluan asas,” katanya.Beliau berkata demikian semasa menggulung perbahasan Usul Menjunjung Kasih Titah Diraja bagi kementerian itu, pada persidangan Dewan Negara hari ini.Bagi memastikan kadar gaji minimum itu dipatuhi semua majikan termasuk masyarakat di luar bandar, beliau berkata Seksyen 43 Akta Majlis Perlindungan Gaji Negara (Akta 372) menggariskan bahawa majikan yang tidak membayar gaji pokok sebagaimana dinyatakan perintah gaji minimum boleh didenda tidak melebihi RM10,000 bagi setiap pekerja, jika sabit kesalahan.Katanya dalam hal ini, Akta 372 memberi kuasa kepada Jabatan Tenaga Kerja Semenanjung Malaysia, Sabah dan Sarawak untuk menjalankan penguatkuasaan dan penyiasatan berhubung pelaksanaan gaji minimum itu. “Aktiviti penguatkuasaan ini bukan sahaja dijalankan kepada pihak industri malah ia merangkumi semua majikan swasta di Malaysia termasuk syarikat berkaitan kerajaan (GLC) juga terlibat.“Sehubungan itu, semua majikan swasta dikehendaki mematuhi perintah gaji minimum yang baru ini,” katanya dan memberitahu pelaksanaan gaji minimum itu dijangka dapat menyumbang kepada pendapatan isi rumah yang lebih tinggi.Beliau berkata ini adalah sebahagian inisiatif kerajaan untuk meningkatkan sumbangan pampasan pekerja terhadap keluaran dalam negara kasar (KDNK) sebanyak 40% selain bagi mencapai sasaran gaji penengah bulanan RM2,900 menjelang 2025 menerusi Rancangan Malaysia ke-12 (RMK12).“Pelaksanaan gaji minimum ini adalah selari dengan konsep Keluarga Malaysia yang menggariskan tiga teras utama iaitu keterangkuman, kebersamaan dan kesyukuran dan peningkatan gaji minimum baharu akan dapat merangsang ekonomi domestik melalui peningkatan kuasa beli pekerja.“Secara tidak langsung, ia akan memberi suntikan kepada ekonomi domestik dan memberi semula pulangan manfaat kepada majikan. Kerajaan turut menggalakkan amalan sistem upah yang dikaitkan dengan produktiviti berlandaskan penciptaan dan perkongsian kekayaan bersama antara majikan dan pekerja,” kata Awang.Sebelum ini, Perdana Menteri Ismail Sabri Yaakob berkata kerajaan meluluskan pelaksanaan kadar gaji minimum RM1,500 sebulan di seluruh negara mulai 1 Mei ini.


Najib fail semakan terhadap keputusan Mahkamah Persekutuan

Najib Razak semalam memfailkan permohonan bagi menyemak keputusan Mahkamah Persekutuan yang mengekalkan sabitan dan hukuman terhadap bekas Perdana Menteri itu kerana menyeleweng RM42 juta dana milik SRC International Sdn Bhd.
Najib, 69, memfailkan notis usul bagi permohonan itu melalui Tetuan Shafee & Co dan menamakan pendakwa raya sebagai responden. Perkara itu disahkan oleh peguam Rahmat Hazlan.
Ahli Parlimen Pekan itu memohon agar beliau diberi kebenaran menyemak keputusan Mahkamah Persekutuan pada 23 Ogos lepas yang menolak rayuannya dan mengekalkan sabitan serta hukuman penjara 12 tahun dan denda RM210 juta, atau penjara lima tahun.
Beliau turut memohon perintah agar keputusan Mahkamah Persekutuan pada hari sama yang menolak permohonannya untuk menggugurkan Ketua Hakim Negara Tengku Maimun Tuan Mat daripada terus mendengar rayuan itu, diketepikan.
Secara alternatif, Najib memohon agar rayuan itu didengar semula oleh korum Mahkamah Persekutuan yang baru dan terdiri sekurang-kurangnya tujuh hakim.
Beliau turut memohon perintah agar keputusan Mahkamah Persekutuan pada 16 Ogos lepas yang menolak permohonannya untuk mengemukakan bukti tambahan dan menggugurkan hakim Mohd Nazlan Ghazali bagi perbicaraan di Mahkamah Tinggi serta membatalkan perbicaraan itu atau diisytiharkan batal dan tidak sah, diketepikan.
Najib, yang kini menjalani hukuman di Penjara Kajang, juga memohon penangguhan pelaksanaan sabitan dan hukuman sementara menunggu pendengaran permohonan semakan itu.
Afidavit Najib yang difailkan bagi menyokong permohonan itu menyatakan bahawa beliau benar-benar percaya dan telah dinasihatkan oleh peguam caranya bahawa keputusan Mahkamah Persekutuan boleh disemak mengikut Peraturan 137 Kaedah-Kaedah Mahkamah Persekutuan 1995.
"Ini kerana saya telah dinafikan hak untuk mendapatkan pendengaran rayuan yang adil seperti yang diperuntuk oleh Perlembagaan Persekutuan," katanya.


Negeri Sembilan, Sarawak catat kadar kebolehjangkitan Covid-19 harian tertinggi

Negeri Sembilan dan Sarawak mencatatkan kadar kebolehjangkitan (Rt) Covid-19 harian tertinggi negara, iaitu masing-masing pada 1.06 setakat semalam, kata Ketua Pengarah Kesihatan Dr Noor Hisham Abdullah.Berdasarkan infografik yang dikongsikan menerusi akaun Twitter beliau, Pulau Pinang merekodkan Rt kedua tertinggi iaitu pada 0.99, diikuti Kelantan dan Melaka (0.96), manakala Selangor, Perak serta Kedah masing-masing mencatatkan Rt 0.93.Negeri-negeri lain pula merekodkan bacaan di bawah 0.90 iaitu Terengganu (0.89), Johor (0.87), Kuala Lumpur (0.81), Putrajaya dan Perlis (0.76), Pahang (0.73) dan Labuan yang  mencatatkan Rt 0.51.Rt untuk seluruh negara pula ialah 0.91, katanya.Dilapor semalam, sebanyak 2,998 kes baharu Covid-19 dan 22 kematian direkodkan dalam negara.


Daken 2021 akan jadi panduan, rujukan pembangunan seni, budaya dan warisan

Dasar Kebudayaan Negara 2021 (Daken 2021) yang dilancar hari ini akan dijadikan panduan dan rujukan dalam merencana segenap pembangunan seni, budaya dan warisan negara, kata Ismail Sabri Yaakob.Perdana menteri berkata inisiatif menggubal Daken 2021 juga seiring dengan usaha menjadikan sektor seni, budaya dan warisan negara sebagai pemangkin sosioekonomi Keluarga Malaysia. Beliau berkata dasar berkenaan menggariskan hala tuju Malaysia menjadi “Negara Maju Rakyat Berbudaya” yang digubal berlandaskan lima prinsip Keluarga Malaysia iaitu keterangkuman, kebersamaan, semangat kebanggaan, keterbukaan dan menyeluruh. “Kerajaan berkeyakinan tinggi terhadap keupayaan Daken 2021 ini sebagai usaha menjulang dan memartabatkan seni, budaya dan warisan negara. Justeru, saya menyeru kepada seluruh Keluarga Malaysia agar mendukung dasar ini supaya aspek seni, budaya dan warisan negara terus terpelihara,” katanya menerusi rakaman ucapan yang disiarkan pada majlis pelancaran dasar itu di Panggung Sari Kompleks Kraf, Jalan Conlay.Ismai menjelaskan Daken memiliki tujuh teras iaitu budaya nilai tinggi, keharmonian masyarakat, pemeliharaan dan pemuliharaan warisan budaya, pembangunan dan pengembangan budaya, pemerkasaan budaya, penjanaan ekonomi kebudayaan dan kecemerlangan budaya. Perdana menteri berkata pada setiap teras itu, tersulam pembangunan modal insan secara konsisten merangkumi pendidikan seni, budaya dan warisan secara formal serta menerapkan pendidikan tidak formal sebagai usaha melahirkan para pelapis kepada penggiat seni, budaya dan warisan sedia ada. Beliau berkata penggubalan Daken adalah demi memastikan kelestarian budaya terus terjamin dan merupakan kesinambungan daripada Dasar Kebudayaan Kebangsaan (DKK 1971) sebelum ini dalam membentuk kebudayaan kebangsaan dan melahirkan bangsa Malaysia yang bersatu padu.“Dasar ini (DKK 1971) dijadikan panduan dalam membentuk dan mengekalkan identiti negara Malaysia yang mempunyai masyarakat berbilang kaum. Hasilnya, sepanjang tempoh 50 tahun lalu, pelbagai pencapaian dalam arena seni, budaya dan warisan telah dicatat,” katanya. Menurut Ismail, sektor budaya memiliki potensi besar sebagai penjana ekonomi sejak dahulu, misalnya pada tahun 2019 apabila mencatatkan pendapatan RM585 juta berbanding RM542 juta, pada 2017.“Kini, angka itu menunjukkan pemulihan yang meyakinkan sejurus negara memasuki era endemik Covid-19. Ekoran itu, kerajaan menetapkan sasaran perolehan sektor ini pada aras RM1 bilion menjelang tahun 2025 kelak,” katanya.Perdana menteri berkata kerajaan menerusi Motac juga akan terus mempelbagaikan ikhtiar demi meningkatkan daya saing, visibiliti dan imej seni, budaya serta warisan negara sebagai teras kepada pembangunan yang seimbang.Beliau turut mengajak seluruh rakyat Malaysia bersama-sama menjayakan dasar tersebut, sekali gus mengembalikan reputasi “Malaysia Truly Asia” ke persada sewajarnya.


Peguam tegur Ku Li lepas dedah surat pertahan usul tidak percaya Dr Mahathir

Seorang bekas ahli Parlimen PKR mempersoalkan Tengku Razaleigh Hamzah berhubung sepucuk surat yang dihantarnya kepada speaker Dewan Rakyat bulan lalu yang mengkritik tindakan tidak membenarkan usul tidak percaya terhadap Perdana Menteri Muhyiddin Yassin.Peguam N Surendran berkata, pemimpin veteran Umno itu sepatutnya lebih mengetahui mengenai peraturan mesyuarat Parlimen.“Sebagai ahli Parlimen veteran, Ku Li harus tahu mengikut peraturan mesyuarat, usul persendirian hanya boleh didebatkan jika menteri kemukakan usul untuk menaikkannya,” kata Surendran melalui akaun Twitternya.Surat yang ditujukan kepada Speaker Azhar Azizan Harun bertarikh 25 September, merujuk kepada usul undi tidak percaya bekas perdana menteri, Dr Mahathir Mohamad awal tahun ini.Antara lain, Razaleigh mengatakan usul undi tidak percaya itu seharusnya diutamakan dalam aturan mesyuarat semasa persidangan Dewan Rakyat, dan mendesak Azhar untuk memberi jaminan usul seperti itu akan dibolehkan untuk dibentangkan pada sidang berikutnya.Tetapi dalam surat balasannya akhir bulan lalu, Azhar mengatakan beliau hanya mengikuti peraturan yang ada dalam peraturan mesyuarat, yang menyatakan urusan kerajaan harus diutamakan.“Makanya, di mana ahli-ahli Dewan Rakyat boleh memberi notis untuk membentangkan usul dan ia akan dipertimbangkan berdasarkan peraturan mesyuarat,” katanya.Surendran mengatakan keprihatinan Razaleigh untuk menyokong usul persendirian ahli Parlimen seharusnya dibangkitkan kerajaan Pakatan Harapan (PH) dahulu yang menjanjikan reformasi Parlimen.Razaleigh, yang juga pengerusi pertama syarikat minyak nasional, Petronas turut menuduh Muhyiddin terlibat dalam “penyogokan politik” sebagai pertukaran kepada sokongan ahli Parlimen.Beliau turut mendedahkan pernah ditawarkan jawatan sebagai penasihat Petronas, tetapi menolaknya kerana bimbang akan “hilang kelayakan menjadi ahli Parlimen” sekiranya memegang sesuatu jawatan berpendapatan.Surendran mengatakan keprihatinan Razaleigh untuk menyokong usul persendirian ahli Parlimen seharusnya dibangkitkan kerajaan Pakatan Harapan (PH) dahulu yang menjanjikan reformasi Parlimen.“Kerajaan PH sepatutnya sudah meminda peraturan itu, tetapi mereka tidak melakukan apa-apa,” katanya.


Adun Bersatu kemuka 8 soalan berkait tuntutan Sulu kepada Tommy Thomas

Seorang pemimpin Bersatu mengemukakan beberapa soalan kepada Tommy Thomas berhubung caranya mengendalikan tuntutan membabitkan kumpulan yang mendakwa pewaris kesultanan Sulu, selepas penjelasan panjang lebar bekas peguam negara itu semalam yang mempertahankan suratnya pada 2019 selari dengan undang-undang.
Ahli Dewan Undangan Negeri Seberang Jaya Dr Afif Bahardin berkata Thomas gagal menjawab persoalan utama seputar surat itu, termasuk mengapa beliau memberikan surat itu kepada penimbang tara Gonzalo Stampa walaupun Malaysia membantah pelantikan peguam Sepanyol itu untuk mengadili kes itu.
"Mengapa berikan senjata yang ampuh di tangan musuh, yang mereka gunakan dengan senang hati terhadap kita?" soal Afif dalam lapan soalannya kepada Thomas.
Thomas, yang berkhidmat sebagai peguam negara ketika pentadbiran Pakatan Harapan (PH), mendapat kecaman pelbagai pihak berhubung surat 2019 yang ditulisnya kepada peguam lapan individu Sulu, di mana beliau menyatakan kekesalan kerana kerajaan Malaysia menghentikan bayaran pampasan tahunan kepada mereka berikutan pencerobohan Sulu di Lahad Datu pada 2013.
Thomas kemudian menawarkan untuk menyambung semula pembayaran tunggakan kira-kira RM48,000 serta faedah, sebagai pertukaran supaya kumpulan Sulu itu menghentikan proses timbang tara.
Kandungan surat itu dipetik berulang kali dalam keputusan hakim timbang tara Stampa yang memberikan anugerah besar kepada kumpulan Sulu awal tahun ini, menyebabkan ramai yang menuduh tindakan Thomas itu mengancam kehilangan berbilion dolar aset Malaysia jika keputusan timbang tara dibenarkan dilaksanakan luar negara.
‘Kenyataan panjang yang sukar difahami’
Afif berkata Thomas mengelak isu sebenar dalam “kenyataannya yang panjang dan sukar difahami”.
Antara lain, beliau menyoal mengapa Thomas mengenepikan sebutan "tanpa prejudis" dalam surat itu, sehingga menyebabkan ia diterima dalam perbicaraan timbang tara bagi menyokong tuntutan kumpulan Sulu.
Beliau turut mempersoalkan keputusan untuk tidak menyertai prosiding itu bagi membolehkan Malaysia mencabar bidang kuasa Stampa.
"Thomas mengemukakan duluan di mana Pakistan tidak mencabar timbang tara pada 2011. Ini adalah alasan lemah dan tidak munasabah untuk tidak memperjuangkan Malaysia dalam timbang tara Stampa sejak hari pertama," tambah Afif.
Beliau seterusnya berkata kekesalan Thomas terhadap ketidakmampuan Malaysia membayar kepada kumpulan Sulu juga "mengakui liabiliti atau tindakan salah oleh Malaysia".
"Mengapa Thomas tidak menyatakan proses timbang tara penuntut Sulu di Sepanyol adalah satu pelanggaran berat terhadap kedaulatan Malaysia?
"Mengapa dalam suratnya, Thomas menyatakan fakta menyokong kesimpulan bahawa kesultanan Sulu tidak pernah melepaskan diri daripada kedaulatan ke atas Sabah?" soal Afif.
Afif berkata Thomas perlu menjelaskan sama ada beliau berunding atau tidak dengan perdana menteri atau Kabinet pada masa itu sebelum mengeluarkan suratnya.
"Anugerah Stampa adalah besar, dan Malaysia kini perlu bekerja keras untuk menghalang penguatkuasaannya terhadap aset negara di seluruh dunia. Tommy Thomas tidak boleh berdiam diri atau mengeluarkan kenyataan yang mengelak daripada soalan sebenar. Soalan-soalan yang penting ini memerlukan jawapan," kata Afif.
Lapan individu Sulu itu memetik perjanjian yang dimeterai antara kesultanan Sulu yang kini tidak lagi wujud dan kerajaan penjajah Britain pada 1878, di mana sultan menyerahkan kedaulatannya ke atas beberapa wilayah yang terletak di Borneo Utara, yang kini dikenali sebagai Sabah, dan sebagai balasannya ia dibayar pampasan tahunan.
Pada Februari, Stampa dalam keputusan timbang taranya di mahkamah Perancis menganugerahkan penuntut Sulu AS$14.92 bilion (RM60 bilion) termasuk faedah dan kos.
Awal bulan ini, peguam kumpulan itu memohon untuk melaksanakan anugerah itu dengan menyampaikan notis rampasan aset ke atas dua anak syarikat Petronas di Luxembourg.
Bagaimanapun, Putrajaya berjaya mendapat perintah penangguhan daripada Mahkamah Timbang Tara Paris untuk menghentikan pelaksanaan anugerah itu, dan sebagai respons, peguam kumpulan itu mengancam untuk menyasarkan aset luar negara Malaysia yang lain.


Penulis Marianne Williamson umum bertanding jawatan presiden AS 2024

Penulis Amerika Syarikat (AS) Marianne Williamson pada Khamis mengumumkan bahawa beliau akan bertanding jawatan presiden AS pada 2024.
Williamson berkata dalam temu bual dengan Perkhidmatan Berita Medill bahawa beliau akan bertanding atas tiket Demokrat, lapor Agensi Anadolu.
Penulis itu dijangka mengumumkan pencalonannya secara rasmi pada 4 Mac.


Timbalan menteri komunikasi nafi kerajaan tak boleh dikritik

Timbalan Menteri Komunikasi dan Digital Teo Nie Ching menyangkal dakwaan kabinet kerajaan tidak boleh dikritik termasuk di media sosial dan boleh berdepan tindakan disekat (blocked) dan disaman.
Sebaliknya, beliau berkata rakyat dialu-alukan untuk menyampaikan pandangan terutama kritikan membina tetapi tidaklah sehingga mengeluarkan kenyataan yang boleh melanggar undang-undang.
“Saya tidak tahu kenapa anggapan ini wujud kerana saya rasa memang ini (dakwaan) tidak betul.
“Seperti Yang Amat Berhormat Perdana Menteri (Anwar Ibrahim) telah menyebut beliau mengalu-alukan kritikan membina, bukan cakap tak boleh kutuk perdana menteri, menteri atau timbalan-timbalan menteri,” katanya kepada pemberita selepas melawat Pusat Kawalan Operasi Bencana di pejabat Angkatan Pertahanan Awam (APM) Johor Bahru hari ini.
Teo bagaimanapun menegaskan pihaknya tidak mahu ucapan kebencian demi menjaga sentimen dan keharmonian masyarakat, selain kenyataan yang melanggar undang-undang khasnya isu 3R (race, religion, royalty) iaitu perkauman, agama dan raja.
Ahli Parlimen Kulai itu berharap tidak ada pihak yang memainkan isu 3R berkenaan sehingga menimbulkan situasi yang tidak baik.
Katanya kerajaan dan agensi terlibat juga bertanggungjawab untuk memastikan informasi palsu tidak tersebar luas terutama melibatkan isu keselamatan.


Moderna mohon FDA luluskan vaksin Covid untuk bayi

Moderna pada Khamis meminta Pentadbiran Makanan dan Ubat-Ubatan (FDA) Amerika Syarikat meluluskan kegunaan vaksin Covid-19 untuk kanak-kanak berumur enam bulan hingga lima tahun, lapor Xinhua.Vaksin dua dos itu dilaporkan 51 peratus berkesan terhadap jangkitan varian Omicron pada bayi berumur enam bulan hingga dua tahun, dan 37 peratus berkesan untuk kanak-kanak berusia dua hingga lima tahun, menurut Moderna.Kanak-kanak lima tahun ke bawah merupakan satu-satunya kumpulan yang tidak layak menerima vaksin Covid-19 di Amerika Syarikat.Jika diluluskan FDA, dua dos vaksin Moderna dengan sukatan 25 mikrogram akan diberikan selang empat minggu. Jumlah dos yang diberikan adalah satu perempat daripada dos golongan dewasa.


Perkahwinan kanak-kanak 12 tahun cetus tunjuk perasaan di Iraq

Mahkamah Iraq menangguhkan perbicaraan mengenai permohonan seorang lelaki yang mahu pengiktirafan perkahwinannya dengan seorang gadis berusia 12 tahun namun dibantah ibu kanak-kanak itu.Di luar mahkamah Baghdad, aktivis hak asasi manusia membantah dengan membawa sepanduk menyatakan “perkahwinan kanak-kanak bawah umur adalah jenayah’.Umur sah berkahwin di Iraq ialah 18 tahun tetapi boleh diturunkan kepada 15 sekiranya ibu bapa atau kehakiman bersetuju.Peguam ibu kepada kanak-kanak itu, Marwan Obeidi berkata kes itu ditangguhkan sehingga 28 November.Menurut badan amal Save the Children, perkahwinan agama tidak dibenarkan di luar mahkamah sivil atau agama namun perkahwinan jenis ini masih kerap berlaku dan disahkan dengan hanya membayar sedikit denda.Ibu kanak-kanak yang enggan dikenali itu berkata anak perempuannya, Israa telah “dirogol” dan suaminya adalah orang yang menculik kanak-kanak itu daripada jagaannya.Jabatan kementerian dalam negeri yang menangani keganasan terhadap wanita berkata, mereka sudah bertemu dengan Israa, bapanya dan suami kanak-kanak itu serta dan telah melihat dokumen akad nikahnyadan mereka memberi jaminan bahawa dia tidak dipaksa.Perkahwinan kanak-kanak perkara biasa berlaku di kawasan konservatif dan luar bandar Iraq serta negara Arab lain.


Mavcom mulakan siasatan selepas terima banyak aduan tangguh penerbangan

Suruhanjaya Penerbangan Malaysia (Mavcom) hari ini berkata pihaknya sedang menyiasat syarikat penerbangan yang membuat perubahan jadual penerbangan tanpa memberi notis yang mencukupi, selepas menerima pelbagai aduan daripada penumpang sepanjang tempoh perayaan.Sehubungan itu, Mavcom berkata pihaknya sudah mengarahkan syarikat-syarikat penerbangan untuk menyerahkan semua data berhubung gangguan jadual penerbangan dari 29 April hingga 9 Mei 2022.Katanya, ia adalah bagi mendapatkan informasi yang objektif, tepat dan menyeluruh berkenaan isu tersebut.“Data yang dipohon ini termasuk informasi berkenaan penerbangan berjadual yang dirancang oleh semua syarikat penerbangan berbanding jumlah penerbangan yang dijadualkan semula yang berlangsung semasa tempoh perayaan tersebut,” kata Mavcom dalam sebuah kenyataan hari ini.Menurut Mavcom, Kod Perlindungan Pengguna Penerbangan Malaysia (MACPC) yang diperkenalkan sejak 2016 menjadi rujukan syarikat penerbangan di mana mereka dikehendaki memaklumkan pengguna mengenai sebarang perubahan status penerbangan secepat mungkin.“Untuk penundaan penerbangan selama dua jam atau lebih, syarikat penerbangan mesti menyediakan makanan serta memberikan pengguna akses kepada panggilan telefon serta internet.“Di samping itu, bagi penundaan penerbangan selama lima jam atau lebih, syarikat penerbangan harus menyediakan penginapan dan pengangkutan, jika diperlukan oleh pengguna,” katanya.Mavcom turut berkata sekiranya penerbangan yang dijadualkan semula tidak memenuhi tujuan perjalanan pengguna, bayaran balik tiket perlu dibuat oleh syarikat terlibat.Terdahulu, pelbagai rungutan dan aduan disuarakan penumpang syarikat penerbangan tambang murah AirAsia berhubung perubahan jadual penerbangan sepanjang tempoh Hari Raya Aidilfitri.Isu tersebut mendapat perhatian Menteri Perdagangan Dalam Negeri dan Hal Ehwal Pengguna Alexander Nanta Linggi di mana beliau menggesa kementerian pengangkutan dan Mavcom mencari penyelesaian segera terhadap isu berkait AirAsia tersebut.Menurut Alexander, usaha merungkai masalah berkait syarikat itu perlu dibuat secara teratur bagi memastikan penyelesaian menyeluruh dapat dirangka dan dilaksanakan.Beliau turut berkata AirAsia akan memberikan maklum balas berkenaan isu itu dalam tempoh 24 jam.“Selepas mengumpulkan keluhan, rungutan dan aduan pengguna (penumpang) mengenai isu kelewatan penerbangan AirAsia.“Pihak saya membuat penelitian awal (dari segi kepentingan pengguna mengikut bidang kuasa KPDNHEP) dan terus menghubungi pengurusan AirAsia bagi mendapatkan maklum balas lanjut,” katanya.Sementara itu, Menteri Pengangkutan Wee Ka Siong berkata kementeriannya sudah mengarahkan syarikat terlibat supaya menyelesaikan isu yang dialami penumpang dengan kadar segera.Menurut Wee, pihak berkuasa sudah menegur pihak terlibat untuk memastikan tahap pematuhan yang tinggi kepada peraturan teknikal, ekonomi dan keselamatan dan tidak akan teragak-agak mengambil tindakan terhadap pengendali yang gagal mematuhinya.“Untuk kepentingan keselamatan dan pematuhan teknikal kepada peraturan penerbangan awam, kementerian mengarahkan syarikat penerbangan untuk memantau isu teknikal berkaitan perkhidmatan penerbangan dengan lebih rapi dan menjelaskan isu ini dengan lebih baik kepada penumpang untuk mengurangkan kesulitan dihadapi mereka,” katanya.


Kes harian turun ke paras 4,000 jangkitan, 8 lagi terkorban

4,006 kes baru Covid-19 direkodkan hari ini menjadikan jumlah keseluruhan sebanyak 4,431,073 kes.Sebanyak 10,223 pesakit turut dilaporkan sembuh, menjadikan jumlah keseluruhan kes sembuh sebanyak 4,320,822.Ketika ini 74,752 kes aktif direkodkan, dengan 72,906 atau 97.5% daripadanya sedang menjalani kuarantin kendiri.Dalam pada itu, 121 (0.2%) kes kini berada di pusat kuarantin sementara 1,627 (2.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 98 kes dan 61 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 55% dengan kes Covid-19 merangkumi 13.1%.Lapan korban akibat wabak itu turut dilaporkan menjadikan kes keseluruhan kematian adalah sebanyak 35,499 orang.


Tekanan mental selubungi pekerja pelantar minyak

Ketika jutaan rakyat Malaysia terkurung di dalam rumah sahaja susulan “lockdown” bagi mengurangkan angka kes harian Covid-19, ratusan kilometer di tengah lautan, sekumpulan pekerja di pelantar minyak turut terpisah daripada interaksi sosial.Bagi kumpulan pekerja ini, kehidupan di tengah lautan ini bermaksud 24 jam memantau kerja-kerja dan sistem yang sangat sensitif di pelantar.Dikelilingi beribu injap paip di atas pelantar, dengan kecuaian kecil sahaja, tumpahan minyak atau gas boleh berlaku sehingga boleh mengundang letupan.Seorang pegawai keselamatan yang ingin dikenali sebagai Sazali berkata, tekanan mental dalam kalangan pekerja pelantar minyak merupakan sesuatu yang serius apabila mereka terpaksa berjauhan dengan keluarga selama berminggu-minggu selepas Annex 9 kementerian kesihatan (KKM) berkuat kuasa.Pasukan pekerja memeriksa mesin di pelantar minyak.Menurutnya, pekerja offshore kebiasaannya akan bekerja selama dua minggu di pelantar dan diberikan dua minggu bercuti dalam sebulan.“Apabila Annex 9 dikuatkuasakan, setiap pekerja pelantar diarahkan untuk melalui kuarantin wajib di hotel selama 14 hari sebelum mula bekerja di atas pelantar. Ini menyebabkan jadual kerja terganggu dan pihak syarikat terpaksa membuat jadual baru yg membebankan pekerja.“Jadual saya terpaksa diubah menjadi dua minggu cuti, dua minggu kuarantin wajib dan empat minggu bekerja. Ini bermaksud saya terpaksa berjauhan dari keluarga selama enam minggu dan hanya berjumpa keluarga dua minggu untuk tempoh dua bulan,” katanya kepada MalaysiaNow.Menurut perhatian Sazali, ada pekerja sudah mula menunjukkan tanda-tanda seperti termenung, menjerit sendiri ketika menghadap laut, bergaduh, mudah marah yang menimbulkan risiko kemalangan pekerjaan kepada kru lain.Seorang lagi pekerja yang kini dikuarantin di Sabah, Ahmad berkata, dia dan rakan-rakan lain mengalami tekanan akibat arahan kuarantin 14 hari sebelum bertolak ke laut.“Selepas kuarantin, tidak ada jaminan kami kena kerja berapa minggu, kerana yang balik dari laut pun ada yang positif Covid-19. Kurang-kurang dua bulan kami terpaksa bekerja secara terus kerana jadual kerja terganggu.“Hendak bayangkan situasi ini sahaja sudah tertekan, ditambah pula dengan fasiliti atas kapal seperti internet yang tidak memuaskan,” katanya.Pekerja pelantar minyak perlu menjaga sistem di pelantar supaya berjalan lancar tanpa sebarang kecuaian.Katanya, tempoh kuarantin 14 hari “merompak” tempoh yang sepatutnya mereka bercuti dan meluangkan masa bersama keluarga.“Isteri dan anak-anak kami juga tertekan, kami (suami) sudah lama tinggalkan mereka, tapi tiada pilihan untuk teruskan kehidupan kerana peluang kerja lain amat terhad,” katanya.Dalam pada itu, seorang pengurus marin, Harry Teh memberitahu MalaysiaNow jadual kerja yang terganggu akibat kuarantin itu mengakibatkan beberapa kakitangan terlepas janji temu vaksin.“Saya cuba dapatkan kru untuk divaksin sempena Hari Pelaut Sedunia menerusi program imunisasi Jabatan Laut, namun ditolak atas sebab kami dianggap bukan kru marin, tetapi kru teknikal.“Pelaut Malaysia yang berkhidmat di kapal yang bukan dari Malaysia juga tidak dibenarkan menyertai program itu,” katanya.Menurut Teh, kru dari Sarawak yang bekerja di semenanjung menghadapi situasi lebih teruk kerana dikuarantin dua kali iaitu kuarantin “offshore” dan juga kuarantin oleh Jawatankuasa Pengurusan Bencana Negeri Sarawak.“Kita ada kakitangan yang sudah tidak berjumpa keluarga selama sembilan bulan. Kerja pelantar seperti kerja kilang yang berasrama. Kakitangan balik dari pesisir, duduk di hotel di Kemaman sehingga dipanggil semula,” katanya.Pekerja pelantar minyak membaiki kabel. Penting segala peralatan di pelantar berfungsi dengan baik.Antara aspek lain yang terganggu ialah sumber manusia, tenaga kerja, kontrak, kos dan kesihatan mental kakitangan.Dia mencadangkan agar ujian PCR atau RTK diberikan 72 jam sebelum bertolak ke pelantar dikekalkan kepada mereka yang belum divaksin.Namun, bagi mereka yang sudah menerima sekurang-kurangnya satu dos, hanya tujuh hari kuarantin diperlukan.“Ketika hendak pulang, hanya saringan dan kuarantin sehingga keputusan keluar,” katanya.Bagi Sazali, dia berharap agar KKM menggantikan kuarantin wajib di hotel kepada kuarantin di rumah.“Sekurang-kurangnya, ketika kami bercuti, kami masih boleh bersama keluarga walaupun tidak dapat keluar.“Selain daripada itu, pekerjaan kami selama 14 hari di laut sudah boleh dikira sebagai kuarantin kerana kami tidak bercampur dgn orang awam,” katanya.